Budak antara 4 mati ditembak

Empat, termasuk kanak-kanak terbunuh, manakala dua lagi cedera dalam insiden tembak menembak di sebuah bangunan di bandar Orange, California, hari ini, kata polis.

Jabatan Polis Orange yang bertindak ke atas aduan kejadian di Blok 200 West Lincoln Avenue pada jam 5.30 petang waktu tempatan dan berbalas tembakan dengan penyerang.

Jurucakap polis berkata, anggota yang bertugas melepaskan tembakan ke arah suspek, tetapi tidak pasti sama ada suspek cedera disebabkan tindakan sendiri.

Siasatan kemudian menemukan beberapa mangsa, termasuk empat yang maut. Polis bagaimanapun, belum menyatakan identiti semua mangsa yang maut atau cedera.

Seorang mangsa wanita cedera akibat tembakan dan dihantar ke hospital dalam keadaan kritikal, kata Lt Jennifer Amat pada sidang media.

“Penyerang itu juga berada dalam keadaan kritikal. Kejadian itu berlaku di kedua-dua tingkat bangunan berkenaan,” katanya.

Papan tanda di luar menunjukkan beberapa jenis perniagaan terletak di bangunan itu, termasuk pejabat insurans, firma perunding kewangan, perkhidmatan undang-undang dan kedai pembaikan telefon. – Agensi


Melawan kanser payudara

Sedih, takut dan malu. Perasaan ini pasti menyelubungi pesakit payudara.

Lebih-lebih lagi, hilangnya teman ketawa senda seperti dulu. Wanita pula semakin kurang keyakinan apabila kehilangan perhiasan diri itu. Mungkin itulah aset keindahan wanita. Kehilangannya akibat barah tetap memberikan kesan mendalam kepada wanita.

“Tidak dinafikan menangani barah amat perit, tetapi ia usaha yang munasabah. Bukan sahaja pesakit, keluarga dan rakan-rakan perlukan pengetahuan dan mengambil tindakan segera, berhubung kesan barah dan bagaimana cara terbaik mengatasinya. Ini penting untuk mengubah stigma masyarakat terhadap kanser ini,” jelas Pakar Pembedahan Kanser Payudara PPPKL, Dr Azlina Firzah Abdul Aziz.

Dr. Azlina menambah, pengetahuan tentang kanser ini perlu didedah kepada masyarakat pada peringkat usia remaja.

Katanya, ramai remaja yang kurang pendedahan kerana penyakit ini sering dikaitkan dengan mereka yang berusia 40 ke atas.

“Di Asia seperti Malaysia, statistik mengikut umur amat berbeza dengan negara barat. Di sini, mereka dalam lingkungan umur 20-an dan 30-an juga berisiko. Kebanyakan kes melibatkan mereka yang masih muda,” tambahnya.
Buat wanita di luar sana, nasihat Azlina,

“Amalkan pemakanan yang seimbang dan pakai pakaian dalam seperti coli yang sesuai. Itu saja. Tidak kiralah ketika hamil, datang bulan dan sebagainya. Sama saja nasihatnya.

“Jika organ ini tidak ada, tiadalah beza antara lelaki dan wanita. Ia organ seksual dan melibatkan keyakinan diri, sama ada dengan pasangan, kawan-kawan atau komuniti sekeliling.

“Saya kenal orang yang sudah kehilangan payudara dan trauma yang terpaksa dilalui amat perit. Kos rawatan untuk kemoterapinya juga sangat tinggi,” ujarnya

Antara bintang Hollywood yang berjuang untuk melawan kanser payudara.

Kylie Minogue
Penyanyi yang bersuara seksi ini menerima berita dia menghadapi kanser pada tahun 2005. Setelah menjalani pembedahan dan kemoterapi selama lapan bulan, dia dikatakan bebas dari penyakit maut tersebut.

Sheryl Crow
Dia disahkan menghidap kanser payudara ketika memasuki usia 48 tahun. Dia telah mengambil dua orang anak lelaki sebagai anak angkat sebagai penawar duka sepanjang dia menjalani proses rawatan.

Cynthia Nixon
Wanita yang popular dengan watak Miranda Hobbes dalam cerita ‘Sex and the City’ ini disahkan menghidap kanser payudara pada 2006. Setelah dia menjalani pembedahan dan kemoterapi selama enam hingga lima bulan dia berjaya bebas dari penyakit maut tersebut.

Christina Applegate
Pada Ogos 2008, melalui jurucakapnya , Christina Applegate mendedahkan kepada orang ramai bahawa dia tengah berjuang melawan kanser payudara. Dia membuat pemeriksaan kesihatan awal kerana ibunya merupakan pesakit kanser payudara dan rahim. Pemeriksaan yang dibuatnya membuatkan dia sembuh lebih awal.

Suzanne Somers
Namanya meningkat naik ketika dia memegang watak dalam beberapa cerita komedi seperti ‘Step by Step’ dan ‘Three’s Company’. Dia menjadi perhatian ketika menerima laporan kanser payu ara sembilan tahun yang lalu.

Dia yang menjalani terapi holistik, akhirnya sembuh, dia juga sempat bercakap di acara ‘Oprah Winfrey Show’ mengenai kekuatan mental yang dapat menyembuhkan penyakitnya.


Nak malu apa Adinda? Kerja apa tak ada gaji, nak makan apa?

Minta maaf… hari ni dah hari Sabtu (semalam), tapi saya baru tahu.

Saya baru terbaca bahawa kelmarin ni ada orang yang bekerja tapi tak ambil gaji, pergi solat Jumaat naik heli.

Kemudian mereka minum kopi di warung kampung sambil sembang-sembang sesama sendiri. Adakah mereka cuba memberitahu kita bahawa mereka hanya marhain, minum kopi warung saja.

Mereka tidak berubah sama sekali, kemudian balik naik heli lagi. mungkin kita patut termenung dua tiga jenak dengan trend kerja tak ambil gaji ni supaya kita juga boleh ke sana sini naik heli.

Ada mamat dari Gua Niah cuba back up Adinda yang dikatakan ikut resmi papa. Kata mamat Gua Niah yang suka cakap banyak sambil menabur fitnah tu, Adinda boleh saja bekerja tanpa gaji kerana dia ada pencen Ahli Parlimen, suaminya pun bekerja juga.

Tindakan Adinda tu adalah lambang keikhlasan tahap dewa yang perlu dipertahankan.

Saya rasa Adinda lebih muda daripada saya, belum pun mencapai umur 50 tahun. Kalau tidak tentu saya panggil dia kanda!

Untuk mamat dari Gua Niah, pencen Ahli Parlimen, ADUN, Exco dan lain-lain jawatan politik yang ada skim saraan berpencen, mereka hanya akan dibayar pencen setelah mencapai umur 50 tahun.

Kalau Adinda berusia 40 tahun, Adinda kena tunggu lagi 10 tahun untuk menerima pencen. Sebab tu kanda kata ambil saja gaji kalau sudah menerima secara sukarela dilantik ke jawatan besar dalam kerajaan.

Kepada mamat Gua Niah, kalau nak back up pun sepatutnya study la serba sikit dulu. Kan dah dua kali tersipu- sipu papa kita itu. Baik kau diam daripada membodoh.

Muhammad Sanusi Md Nor
Menteri Besar Kedah

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Guan Eng mohon batal kes rasuah, pengubahan wang haram

Bekas ketua menteri Pulau Pinang, Lim Guan Eng membuat permohonan membatalkan pertuduhan kes rasuah serta pengubahan wang haram terhadapnya, isteri, Betty Chew Gek Cheng dan ahli perniagaan, Phang Li Koon.

Peguamnya, RSN Rayer berkata perkara itu telah dimaklumkan kepada Mahkamah Tinggi di Georgetown semasa prosiding awal hari ini.

“Kami akan membuat permohonan untuk membatalkan pertuduhan tidak lama lagi,” katanya, lapor Malaysiakini.

Pada 2020 mereka didakwa di Mahkamah Sesyen di Butterworth sebelum dipindahkan ke Mahkamah Tinggi di Georgetown dan mahkamah menetapkan 11 September tahun ini untuk sebutan kes.

Pada 11 Ogos 2020, Lim didakwa atas kapasitinya sebagai ketua menteri ketika itu dan pengerusi Lembaga Perolehan Perbadanan Pembangunan Pulau Pinang (PDC) menggunakan jawatannya untuk mendapatkan suapan membabitkan RM372,009 untuk isterinya melalui syarikat, Excel Property Management & Consultancy Sdn Bhd.

Pertuduhan mendakwa ini bertujuan memastikan Magnificent Emblem Sdn Bhd ditawarkan jemputan untuk mencadangkan petempatan pekerja – di Lot 631, Mukim 13, Juru, Seberang Perai Tengah, dan sebahagian daripada Lot 282, Mukim 13, Batu Kawan, Seberang Perai Selatan, Pulau Pinang yang bernilai RM11,610,000.

Ahli Parlimen DAP itu didakwa melakukan kesalahan tersebut antara 19 Ogos 2013 dan 3 Mac 2016, di pejabat ketua menteri, Aras 28, Komtar, di George Town, Pulau Pinang.

Pertuduhan mengikut Seksyen 23(1) Akta SPRM 2009 membawa hukuman penjara maksimum 20 tahun dan denda tidak kurang lima kali ganda jumlah atau nilai suapan, atau RM10,000, yang mana lebih tinggi, jika sabit kesalahan.

Phang didakwa bersubahat dengan Lim melakukan kesalahan itu di tempat dan tarikh yang sama.

Chew didakwa atas tiga pertuduhan pengubahan wang haram yang didakwa menerima RM372,009 daripada sebuah syarikat melalui akaun banknya.

Chew didakwa menerima pindahan RM87,009, RM180,000 dan RM105,000 yang didakwa sebagai hasil daripada aktiviti yang menyalahi undang-undang daripada Excel Property Management & Consultancy dan yang dikatakan telah dimasukkan ke dalam akaun Public Bank Berhad miliknya.

Dia didakwa melakukan kesalahan itu antara 7 Oktober 2013 dan 4 Ogos 2014, untuk pertuduhan pertama, antara 3 September 2014 dan 11 Ogos 2015 untuk pertuduhan kedua dan dari 4 September 2015 hingga Mac 3 2016 untuk pertuduhan ketiga.

Ketiga-tiga pertuduhan itu mendakwa semua kesalahan dilakukan di Public Bank Berhad, cawangan Taman Melaka Raya, Melaka.

Pertuduhan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2002 memperuntukkan hukuman denda maksimum RM5 juta, atau penjara tidak melebihi lima tahun, atau kedua-duanya jika sabit kesalahan.

Merek telah mengaku tidak bersalah dan meminta dibicarakan bagi semua pertuduhan.


RM2.25 juta berjaya dikumpul untuk bayar ganti rugi kes saman MP DAP

Sebanyak RM2.25 juta dapat dikumpulkan untuk membayar ganti rugi yang perlu dibayar Ahli Parlimen (MP) DAP, Lim Lip Eng kepada a firma e-dagang Monspace (M) Sdn Bhd dan pengasasnya Jessy Lai.

MP Kepong dari parti DAP itu kalah kes saman sebelum ini dan diperintah membayar sebanyak RM2.25 juta kepada pihak yang menyamannya.

Sehubungan itu, Lim menyeru penyokongnya untuk tidak lagi menderma, dan memberi jaminan bahawa akan ada akauntabiliti.

“Saya tidak dapat berterima kasih kepada semua orang untuk kebaikan dan bantuan yang dihulurkan pada waktu yang sukar ini. Saya terharu dengan kemurahan hati kamu.

“Seorang juruaudit bertauliah akan dilantik bagi memastikan ketelusan dan akauntabiliti terhadap derma yang dikutip,” katanya dalam satu kenyataan hari ini.

Minggu lalu Mahkamah Tinggi Kuala Lumpur memerintahkan Lim membayar RM2.25 juta sebagai ganti rugi dan kos kepada firma e-dagang Monspace (M) Sdn Bhd dan pengasasnya Jessy Lai.

Syarikat itu dan pengasasnya telah memfailkan tindakan sivil terhadap Lim pada 2019 atas dakwaan bahawa syarikat itu terlibat dalam skim pelaburan yang gagal membayar pulangan seperti yang dijanjikan kepada pelabur.

Lim terpaksa membayar ganti rugi dalam tempoh tujuh hari kerana tiada penangguhan diberikan sementara menunggu rayuan.

Kegagalan berbuat demikian boleh mengakibatkan dirinya diisytharkan muflis, dan veteran DAP itu akan kehilangan kerusi Parlimennya.

Dalam pada itu, Lim juga berjanji jika berjaya dalam rayuan masa depannya dan boleh menuntut semula ganti rugi berkenaan, beliau akan menderma kesemuanya kepada pertubuhan kebajikan dan pendidikan.


Ukraine bertindak putus hubungan diplomatik dengan Korea Utara

Ukraine pada Rabu memutuskan hubungan diplomatik dengan Korea Utara selepas negara itu mengiktiraf kemerdekaan wilayah Donetsk dan Luhansk.

“Ukraine hari ini memutuskan hubungan diplomatik dengan Korea Utara sebagai tindak balas kepada keputusannya mengiktiraf ‘kemerdekaan’ wilayah yang diduduki sementara Rusia di wilayah Donetsk dan Luhansk di Ukraine,” lapor Agensi Anadolu memetik kenyataan jurucakap Kementerian Luar Ukraine, Oleg Nikolenko di Twitter.

Donetsk dan Luhansk – merupakan sebahagian daripada wilayah Donbas di timur Ukraine – telah menjadi lokasi puak pemberontak yang disokong Rusia sejak 2014, apabila Rusia mengilhakan semenanjung Crimea, Ukraine.

Presiden Rusia Vladimir Putin mengiktiraf “kemerdekaan” Donetsk dan Luhansk sejurus sebelum bermulanya operasi ketenteraan Moscow di Ukraine pada 24 Feb.

Seperti Crimea, Donbas kekal diiktiraf di peringkat antarabangsa sebagai sebahagian wilayah Ukraine, dan angkatan tentera negara itu terus memperjuangkannya.

Hampir 4,900 orang awam terbunuh di Ukraine sejak krisis bermula, menurut angka Pertubuhan Bangsa-Bangsa Bersatu.

Sementara itu, lebih 15 juta rakyat Ukraine terpaksa meninggalkan kediaman, dan lebih 8.4 juta penduduknya telah melarikan diri ke negara lain.


MP UMNO, BN masih boleh tentang undi percaya, usul kerajaan

Ahli Parlimen (MP) yang sekarang ini berpihak kepada kerajaan PH-UMNO pimpinan Presiden PKR Datuk Seri Anwar Ibrahim masih boleh menentang usul, termasuk undi percaya di Dewan Rakyat.

Ahli Parlimen Pasir Mas Ahmad Fadhli Shaari berkata paling teruk risiko sekiranya MP terbabit tidak menyokong sebarang usul dibawa kerajaan ialah kehilangan kerusi Parlimen, namun jika Pilihan Raya Kecil (PRK) diadakan maka Perikatan Nasional sedia membantu.

Ketua Pemuda Perikatan Nasional itu berkata MP yang disingkirkan kerana tidak menyokong usul kerajaan masih boleh bertanding jika PRK diadakan.

“Kepada MP-MP UMNO/BN yang masih punya hati dan prinsip untuk tidak berteduh di bawah kerajaan yang diketuai PH, mereka masih boleh menentang usul kerajaan di dalam Parlimen.

“Paling teruk risiko yang dihadapi ialah hilang kerusi. Namun, mereka boleh bertanding semula jika diistiharkan pilihan raya kecil,” katanya dalam satu kenyataan ketika mengulas syarat yang dikenakan kerajaan PH-UMNO kepada semua MP yang menyokong kerajaan.

Terdahulu PH yang turut dianggotai DAP, mengukuhkan cengkaman ke atas semua MP yang menyokong pembentukan Kerajaan Persekutuan, dengan mewajibkan mereka memberi sokongan dalam setiap usul yang dibawa di Dewan Rakyat.

Kegagalan MP terbabit memberi sokongan atau undi kepada Anwar atau usul dibawa kerajaan di Parlimen sehingga memberi kesan kepada keabsahan Kerajaan Pusat, dikira sebagai pelanggaran yang dianggap sebagai perletakan jawatan atau pemberhentian daripada menjadi ahli Parlimen.

Perkara itu terkandung dalam perjanjian yang ditandatangani pemimpin-pemimpin parti gabungan yang membentuk Kerajaan Pusat hari ini (16 Disember 2022).

Kegagalan, keengganan atau kecuaian daripada berbuat demikian hendaklah diambil kira sebagai pelanggaran tanggungjawab Ahli Parlimen secara individu kepada parti itu, yang dianggap sebagai perletakkan jawatan dan/atau pemberhentian daripada menjadi Ahli Parlimen dan bahawa kerusi beliau dikosongkan dalam kerangka maksud Artikel 49A(1) Perlembagaan Persekutuan.

Mengulas lanjut, Ahmad Fadhli yang juga Ketua Pemuda PAS berkata Perikatan Nasional sedia memberi peluang kepada MP terbabit sekiranya PRK diadakan.

“Dengan mood rakyat seperti di Padang Serai, tidak mustahil mereka boleh menang semula. Tetapi, jika mahu teruskan untuk menyokong kerajaan campuran Pakatan Harapan/Barisan Nasional, terpulanglah,” katanya.


PAS gesa SPRM jangan layan berat sebelah, pertikai Zahid umum peruntukan

Suruhanjaya Pencegahan Rasuah Malaysia (SPRM) tidak boleh memberi layanan berat sebelah dalam isu melibatkan pemimpin negara yang terbabit perbuatan salah laku, khususnya rasuah.

Ketua Penerangan PAS Pusat, Khairil Nizam Khairuddin berkata pihak berkuasa tersebut tidak boleh menutup sebelah mata dalam kes melibatkan pemimpin kerajaan melakukan kesalahan ketika kempen Pilihan Raya Negeri (PRN) yang sedang berjalan ketika ini.

“Jangan kerana ahli politik ini adalah pemimpin negara, kita tutup sebelah mata dan takut nak ambil tindakan.

“Tidak sepatutnya budaya korupsi terus dibiarkan berlaku, terutama ketika Pilihan Raya Negeri (PRN) di enam negeri, 12 Ogos ini,” katanya dalam kenyataan menerusi Facebook.

Khairil Nizam mendakwa, adalah jelas dan nyata budaya korupsi masih menebal dalam diri pemimpin utama di negara kita.

“Sehari sebelum hari pencalonan, Datuk Seri Ahmad Zahid Hamidi (Timbalan Perdana Menteri) dalam program politik bersama anak muda di Terengganu telah mengumumkan kelulusan geran sebanyak RM250,000 untuk Majlis Belia Negeri Terengganu dan RM200,000 untuk Pasukan Motosikal Negeri Terengganu.

“Malah selepas pengumuman itu, TPM menyebut, ‘itu baru saya, lepas ni Perdana Menteri naik (Terengganu), dia akan tambah, asalkan pada 12 Ogos nanti, belia mengikut gelombang biru dan merah yang ada di negeri Terengganu,” katanya dalam kenyataan menerusi Facebook.

Jumaat lalu, Zahid yang juga Menteri Kemajuan Desa dan Wilayah (KKDW) mengumumkan peruntukan lebih setengah juta ringgit membabitkan Persatuan Belia Gabungan KETENGAH berjumlah RM100,000; selain RM250,000 untuk Majlis Belia Terengganu dan RM200,000 bagi persatuan permotoran di Terengganu.

Zahid yang juga Pengerusi Barisan Nasional (BN) dan Presiden UMNO, menyeru golongan muda yang hadir mengundi “gelombang biru dan merah” pada pilihan raya negeri 12 Ogos ini, sambil menambah jumlah yang diperuntukkan mungkin ditambah bergantung kepada keputusan pilihan raya pada 12 Ogos.

Pengumuman itu menyebabkan ramai pihak mempertikaikan langkah terbabit dengan sesetengah pihak menyifatkan peruntukan itu sebagai “rasuah” kepada pengundi di Terengganu.

Mengulas tindakan Zahid itu,Ketua Pesuruhjaya SPRM, Tan Sri Azam Baki, menyifatkan pemberian geran bernilai RM350,000 oleh kerajaan kepada belia Terengganu adalah tidak menyalahi undang-undang atau berunsur rasuah.

Khairil Nizam yang juga Ahli Parlimen Jerantut, berkata walaupun SPRM menegaskan pemberian geran inisiatif kerajaan bukan satu rasuah, namun dalam kes itu, Zahid menyalahgunakan inisiatif kerajaan secara bersyarat.

“Syaratnya, inisiatif lanjut akan diberi seandainya undi diberikan kepada PH dan BN,” katanya.


Ejen pelancongan dituduh guna dokumen palsu projek RM22 juta

Seorang ejen pelancongan dihadapkan ke Mahkamah Sesyen Kuala Lumpur hari ini, atas dua pertuduhan menggunakan dokumen palsu berhubung cadangan membina dan menyiapkan rumah keluarga untuk pegawai dan anggota tentera Kementerian Pertahanan (MINDEF), bernilai lebih RM22 juta.

Sulaiman Abdul Razak, 56, bagaimanapun mengaku tidak bersalah selepas pertuduhan terhadapnya dibacakan di hadapan Hakim Kamarudin Kamsun.

Mengikut pertuduhan pertama dan kedua, dia didakwa menggunakan dokumen palsu sebagai tulen, iaitu dua ‘Borang Jaminan Bank / Jaminan Syarikat Kewangan / Jaminan Insurans untuk Bon Pelaksanaan (Kontrak Kerja)’.

Dokumen palsu itu bagi ‘Cadangan Membina dan Menyiapkan Rumah Keluarga (338 Unit) Pelbagai Kelas Serta Kerja-Kerja Berkaitan’ untuk pegawai dan anggota tentera darat di Kem Batu 10, Kuantan, Pahang, bernilai RM3.75 juta dan RM18.75 juta.

Sulaiman dituduh melakukan kedua-dua kesalahan itu di MINDEF, Jalan Padang Tembak, Sentul, di sini antara 20 Oktober dan 15 November 2006.

Pendakwaan dikemukakan mengikut Seksyen 471 Kanun Keseksaan dan boleh dihukum mengikut Seksyen 467 kanun sama yang membawa hukuman penjara maksimum 20 tahun dan boleh dikenakan denda, jika sabit kesalahan.

Timbalan Pendakwa Raya, Zulaaikha Mohd Apandi menawarkan jaminan RM500,000 bagi kedua-dua pertuduhan, namun peguam, Adi Zulkarnain Zulkafli yang mewakili Sulaiman memohon jaminan dikurangkan dengan alasan anak guamnya ada penyakit kencing manis, darah tinggi dan menanggung keluarga.

“Jumlah jaminan RM500,000 terlalu tinggi dan anak guam saya tidak mempunyai kesalahan (jenayah) lain. Pada 4 Julai ini, anak guam akan menunaikan haji dan jika dia dipenjarakan, kemungkinan dia tidak dapat mengerjakan haji,” kata peguam itu.

Mahkamah membenarkan tertuduh diikat jamin RM80,000 dengan seorang penjamin berserta syarat tambahan melapor diri sebulan sekali di balai polis berdekatan dan pasport diserahkan kepada mahkamah sehingga kes selesai.

Kamarudin menetapkan 1 Ogos untuk sebutan semula kes bagi serahan dokumen.


Tak kisah UMNO kalah, kita bincang dengan pihak lain: GPS

Jika UMNO kalah ia bukan menjadi masalah bagi Gabungan Parti Sarawak (GPS) kerana mereka boleh memilih untuk mencari kerjasama dengan pihak lain.

Presiden Parti Rakyat Bersatu Sarawak (SUPP) Datuk Seri Dr Sim Kui Hian berkata GPS mempunyai pilihan lain dan terbuka untuk menjalinkan kerjasama dengan parti lain bagi membentuk kerajaan persekutuan selepas Pilihan Raya Umum Ke-15 (PRU-15).

“Kali ini, kita (GPS) akan bergerak sendiri untuk pilihan raya. Umno menang, barulah kita bincang. UMNO tidak menang, maka kita akan berbincang dengan pihak lain. Itu sahaja.

“Ingatlah bahawa, GPS bergerak solo dan tidak sama dengan UMNO,” katanya yang juga Timbalan Premier Sarawak dipetik laporan Utusan Borneo.

Untuk rekod, parti-parti bertanding di Sarawak tidak bertanding dibawah panji Barisan Nasional (BN) pada PRU-15 kali ini, sebaliknya bertanding dibawah bendera GPS.

Terdahulu, Premier Sarawak yang juga pengerusi GPS, Tan Sri Abang Johari Openg, berkata GPS akan bertanding pada pilihan raya Parlimen akan datang buat pertama kali dalam sejarah bukan di bawah panji BN.

Tujuh kawasan Parlimen yang ditandingi secara tradisi SUPP membabitkan Bandar Kuching, Stampin, Serian, Sarikei, Sibu, Lanang dan Miri.

Selain SUPP, GPS turut dianggotai Parti Pesaka Bumiputera Bersatu (PBB), Parti Rakyat Sarawak dan Parti Demokratik Progresif (PDP).

Pada 18 Okt, Abang Johari mengibaratkan GPS seperti “gadis cantik” sehingga ramai yang berusaha ‘menguratnya’.

Katanya, ketika ini GPS dengan pakatan parti politik di Semenanjung masih dalam ‘fasa bercinta’ (berbaik-baik) dan sedang merancang untuk ‘bertunang’ (mengikat perjanjian).

“Dah nama orang kacak, semua orang ngagak (jumpa), tapi kinek tuk masih bergerek, belum bertunang lagi. (Dah namanya orang cantik, semua orang cuba mendekati, tetapi sekarang masih bercinta lagi, belum bertunang),” katanya dipetik Berita Harian.


Kes saman 1MDB, Jho Low dan ahli keluarga masukkan kehadiran

Ahli perniagaan dalam buruan Low Taek Jho atau “Jho Low”, bapa beliau Tan Sri Larry Low Hock Peng dan ibunya Puan Sri Goh Gaik Ewe telah memasukkan kehadiran dalam kes saman US$3.7837 bilion yang difailkan 1Malaysia Development Berhad (1MDB) terhadap mereka.

Memorandum Kehadiran itu difailkan oleh firma guaman, Tetuan Valen, Oh & Partners yang mewakili ketiga-tiga defendan pada 29 Dis 2021, menurut laporan Bernama.

Peguam K Siva Kumar yang mewakili 1MDB berkata mahkamah mengarahkan Jho Low dan kedua ibu bapanya memfailkan pernyataan pembelaan pada atau sebelum 26 Jan ini selain menetapkan 9 Feb untuk pengurusan kes.

“Bagaimanapun, tiga defendan lain iaitu kakak Jho Low, May Lin, adik lelakinya Taek Szen serta rakan sekutunya Eric Tan Kim Loong masih belum memasukkan kehadiran dalam kes saman itu,” kata peguam itu ketika dihubungi pemberita melalui aplikasi WhatsApp selepas pengurusan kes di hadapan Timbalan Pendaftar Mahkamah Tinggi Nor Afidah Idris secara dalam talian hari ini.

Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.

Berdasarkan writ itu, 1MDB menuntut US$661 juta daripada Jho Low dan masing-masing US$41 juta, US$397 juta, US$608 juta dan US$1.9 bilion daripada Jho Low dan Tan serta US$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin and Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen.


Omicron dorong hari hitam Covid-19 di Australia

Australia mengalami ‘hari hitam’ dalam sejarah penularan Covid-19 apabila varian Omicron yang menular dengan pantas, terus melonjakkan kadar kemasukan ke hospital ke paras tertinggi, walaupun jangkitan harian turun sedikit.

Negara itu kini sedang berdepan penularan Covid-19 paling teruk, didorong oleh varian Omicron, menyebabkan lebih ramai pesakit terpaksa dimasukkan ke hospital dan unit rawatan rapi (ICU) berbanding sebelum ini.

Sebanyak 74 kematian dicatatkan pada lewat pagi di New South Wales, Victoria dan Queensland, tiga negeri paling padat penduduk di Australia, melebihi paras tertinggi sebelumnya iaitu 57 pada Khamis lalu, menurut data rasmi.

“Hari ini, adalah hari yang sangat sukar untuk negeri kita,” kata Perdana Menteri New South Wales, Dominic Perrottet semasa taklimat media ketika negeri itu melaporkan 36 kematian.

Perrottet, yang secara konsisten menolak sebarang sekatan dilaksanakan susulan tahap vaksinasi yang tinggi bagaimanapun berkata, hospital masih mampu menampung peningkatan jumlah kemasukan.

“Walaupun berdepan cabaran, ia bukanlah sesuatu yang unik di sini berbanding di seluruh dunia,” katanya.

Di tengah peningkatan kemasukan ke hospital, Victoria hari ini mengisytiharkan kod warna perang di hospital, biasanya dikhaskan untuk kecemasan jangka pendek, yang akan memberi kuasa kepada hospital bagi membatalkan perkhidmatan kesihatan yang tidak mendesak dan membekukan cuti kakitangan.

Pihak berkuasa berkata golongan muda yang tidak divaksinasi menyumbang sejumlah besar kemasukan hospital di negara itu.

Walaupun Australia sedang berusaha untuk mengelak penutupan atau ‘lockdown’ dan memastikan perniagaan dibuka, keyakinan pengguna Australia merosot minggu lalu.

Tinjauan ANZ pada Selasa menunjukkan, lonjakan Omicron mencetuskan sekatan kendiri dan menyekat perbelanjaan.

Lebih 67,000 jangkitan baharu dilaporkan di New South Wales, Victoria, Queensland dan Tasmania, turun daripada paras tertinggi negara iaitu 150,000 pada Khamis lalu.

Australia telah melaporkan kira-kira 1.6 juta jangkitan sejak wabak itu bermula, di mana sekitar 1.3 juta adalah dalam dua minggu terakhir. Jumlah kematian berjumlah 2,757.

Sehingga kini, Australia mencatatkan kira-kira 1.6 juta jangkitan sejak pandemik Covid-19 bermula dengan kira-kira 1.3 juta kes direkodkan dalam tempoh dua minggu lalu. Jumlah kematian keseluruhan pula adalah 2,757 kes. – Agensi


Kerajaan PKR Selangor akui beli vaksin untuk pekerja kilang bukan rakyat

Vaksin Covid-19 dibeli oleh Kerajaan PKR Negeri Selangor akan dijual kepada pihak kilang untuk disuntik kepada pekerjanya dan bukan diberikan percuma kepada rakyat negeri tersebut walaupun setiap hari merekodkan jangkitan harian tertinggi.

Perkara itu didedahkan Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor, Dr Siti Mariah Mahmud yang berkata terdapat lebih sejuta pekerja dalam sektor berkenaan yang berisiko dijangkiti Covid-19 dan pihak majikan sedia membeli vaksin melalui Kerajaan Negeri Selangor.

“Kita tahu pihak majikan sanggup membeli vaksin dan kerana mereka nak cepat kerana mereka yang paling belakang menerimanya dan mungkin akibat jangkitan ini, kilang mereka dibuka dan ditutup. Setiap kali kilang mereka tutup, maka kerugian banyak kepada mereka dan rakyat.

“Satu kumpulan lagi ialah rakyat dan warga emas di rumah orang tua. Kita juga ada kumpulan pelarian, dan sebagainya. Kita nak capai 80 peratus untuk komuniti imuniti berkelompok,” katanya dalam sidang media yang disiarkan dalam Facebook hari ini.

Syarikat Selgate Corporation Sdn Bhd telah diamanahkan untuk urus niaga pembelian vaksin, dan separuh daripada kos akan ditanggung Kerajaan Negeri Selangor.

Sementara itu, Dr Siti Mariah juga berharap kerajaan pusat dapat melihat semula kadar peratusan pemberian vaksin di Selangor yang dilihat lebih rendah berbanding dengan negeri-negeri lain.

Ia berikutan katanya, dengan situasi COVID-19 di Selangor, kerajaan pusat sepatutnya memberi tumpuan kepada negeri berkenaan.

“207,000 Negeri Selangor divaksin atau 3.3 peratus divaksin, lebih rendah dari Kuala Lumpur, Labuan, Melaka, dan sebagainya.

“Kita tahu yang duduk di Lembah Klang adalah mereka dari luar yang balik ke negeri mereka dan kembali semula ke Selangor. Jadi saya harap kerajaan ber perhatian kepada fakta ini bahawa kita kena tumpu vaksin di Selangor, dan Kuala Lumpur juga dan ini tidak berlaku,” katanya lagi.

Beliau juga menjelaskan tidak timbul isu Kerajaan Negeri Selangor tidak mendapatkan kebenaran kerajaan pusat berhubung cadangan pembelian vaksin COVID-19.

“Dari awal lagi kita tahu untuk mendapatkan vaksin, dia kena dapat kelulusan Bahagian Regulatori Farmasi Negara (NPRA). Itu yang paling penting. Hanya ada tiga vaksin yang diluluskan iaitu Pfizer-Biontech, Sinovac dan AstraZeneca, semua ini juga adalah yang dibekalkan kerajaan kepada rakyat.

“Jadi tidak timbul kita perlu dapat kebenaran. Setelah mereka menunaikan perjanjian mereka dengan kerajaan pusat, bekalan apa yang telah ditempah, barulah mereka dapat melayan kita di peringkat negeri ini,” katanya.


Anwar naik angin selepas disindir bekas Peguam Negara tak jadi PM

Datuk Seri Anwar Ibrahim hilang sabar dengan bekas Peguam Negara Tan Sri Tommy Thomas yang dilantik semasa era kerajaan Pakatan Harapan (PH) oleh Tun Dr Mahathir Mohamad itu.

Presiden PKR itu yang disindir Tommy sebelum ini kerana kegagalannya untuk menjadi Perdana Menteri (PM) dengan disuruh ‘melihat cermin dan bertanya pada diri’ mengapa belum menjadi pemimpin nombor satu negara sehingga kini.

Anwar membangkitkan sikap Tommy dengan mendakwanya memiliki unsur perkauman yang tebal, menghina penjawat awam dan menunjukkan pemikiran kolonial, ia seperti ditulis dalam bukunya, ‘My Story: Justice in the Wilderness’.

“Tommy Thomas juga harus melihat cermin kerana ketika menjadi Peguam Negara dan dalam bukunya, unsur perkauman tebal serta menghina keupayaan penjawat awam termasuk Jabatan Peguam Negara dengan melabel keseluruhannya secara melampau.

“Dia tidak boleh kata begitu. Takkan dalam ribuan (penjawat awam), tak ada seorang pun yang layak. Ini pandangan kolonial yang kita tolak,” katanya dipetik BH.

Anwar terdahulu melancarkan Buku Kombo Merdeka 65 Tahun karya Sasterawan Negara, Datuk Seri A Samad Said di Pusat Dagangan Dunia Kuala Lumpur (WTCKL), hari ini.

Mengulas lanjut, Anwar menempelak Tommy yang didakwa membuat tuduhan tanpa bukti terhadap Allahyarham Tun Abdul Razak Hussein, apabila mendakwa PM kedua itu sebagai punca rusuhan kaum 13 Mei 1969.

“Sebagai mantan Peguam Negara, tak tahu peranan dia, tanpa bukti menyerang Tun Razak. Kalau dia bawa bukti, tak ada masalah.

“Ini termasuk juga kes bunuh yang masih di mahkamah tapi dia bagi pandangan. Pada masa itu dia Peguam Negara.

“Jadi ada juga kurang kebijaksanaan yang memerlukan dia melihat ke cermin,” katanya.

Berhubung persoalan gagal menjadi Perdana Menteri, Anwar menjelaskan jawatan tertinggi kerajaan itu boleh dipegang jika beliau berkompromi dengan pendiriannya.

“Saya pasti sudah jadi Perdana Menteri jika saya kompromi (dengan pendirian saya). ‘Bail out’, katakan ya pada rasuah, katakan ya pada campur tangan dalam mahkamah.

“Adakah ini kegagalan? Pada pandangan saya ia satu pendirian berprinsip untuk menghormati undang-undang,” katanya.

Untuk rekod, Anwar sebelum ini bersekongkol secara belakang tabir dengan anak muridnya, Datuk Seri Ahmad Zahid Hamidi untuk menjatuhkan kerajaan Perikatan Nasional (PN), bagaimanapun gagal mendapat sokongan majoriti khususnya daripada Ahli Parlimen UMNO untuk menjadi PM kelapan.

Sebaliknya, Zahid dan MP UMNO lain mengangkat Datuk Seri Ismail Sabri Yaakob sebagai PM.


Annuar Musa antara Ketua Bahagian dipecat UMNO, selain dua Ketua Wanita

Selepas tidak dicalonkan semula di Parlimen Ketereh pada Pilihan Raya Umum Ke-15 (PRU-15) lalu, Tan Sri Annuar Musa difahamkan dipecat UMNO selepas Majlis Tertinggi (MT) parti membuat keputusan semalam.

Annuar yang juga Ketua Bahagian Ketereh dipecat bersama dua lagi Ketua Wanita Bahagian kerana didakwa melanggar disiplin parti semasa tempoh berkempen PRU-15 lalu, menurut sumber parti.

Mesyuarat MT UMNO semalam dipengerusikan Presiden UMNO, Datuk Seri Ahmad Zahid Hamidi yang baharu juga dilantik menjadi Timbalan Perdana Menteri selepas membuat keputusan untuk menyertai Pakatan Harapan dan DAP bagi membentuk kerajaan pusat baru-baru ini.

Ironinya, Zahid yang berdepan pendakwaan di mahkamah dan melanggar ketetapan parti dengan menjalinkan kerjasama dengan Datuk Seri Anwar Ibrahim dan DAP tidak dikenakan sebarang tindakan pula.

Dalam pada itu, seorang ahli MT UMNO semalam, Datuk Mohd Puad Zarkashi mengesahkan berhubung keputusan pemecatan yang dibuat dalam mesyuarat semalam.

“Tiga orang (yang dipecat). Dua ketua wanita bahagian dan seorang ketua bahagian kerana mencemuh parti serta berkempen (untuk pihak lawan),” katanya dipetik laporan media.

Sebelum ini, dua Ketua Bahagian UMNO turut tergugur keahlian selepas bertanding menggunakan tiket parti lain dalam PRU-15.

Mereka adalah Datuk Seri Shahidan Kassim (Arau) dan Datuk Zahidi Zainul Abidin (Padang Besar).


Zahid kata kerajaan PH-BN boleh kekal bertahan hingga tiga PRU

Presiden UMNO, Datuk Seri Ahmad Zahid Hamidi yakin kerajaan campuran Pakatan Harapan-Barisan Nasional (PH-BN) akan kekal bertahan sekurang-kurangnya sehingga tiga Pilihan Raya Umum (PRU) akan datang.

Berucap pada Majlis Berbuka Puasa UMNO di Pusat Dagangan Dunia hari ini (7 April 2023), Timbalan Perdana Menteri kerajaan PH-BN itu berkata UMNO bersama komponen BN yang lain akan memantapkan kerajaan sedia ada.

Kerajaan PH-BN diterajui Presiden PKR, Datuk Seri Anwar Ibrahim turut disertai DAP, MCA, MIC, AMANAH, UPKO, Gabungan Parti Sarawak (GPS); Gabungan Rakyat Sabah (GRS); Warisan dan beberapa parti kecil lain.

Selepas PRU-15 lalu, BN dan UMNO yang menang hanya 26 daripada 222 kerusi Parlimen dibawa oleh Zahid menyertai pembentukan Kerajaan Persekutuan bersama PH.

“Insya-Allah kita (Umno) akan bersama parti komponen lain untuk bergerak bersama sebagai pasukan bagi matlamat memantapkan kerajaan perpaduan.

“Saya yakin ia akan kekal sekurang-kurangnya tiga PRU diadakan. BN akan teruskan semangat ‘tulang belakang’ bagi mendukung pengukuhan kerajaan ini,” kataZahid lagi menurut FMT.

Zahid juga menghargai jasa rakan parti komponen lain yang turut berperanan penting dalam pembentukan kerajaan perpaduan.

Dalam pada itu, Zahid berkata, mesyuarat MKT menetapkan secara rasmi Perhimpunan Agung Umno tahun ini diadakan, iaitu mulai 7 hingga 10 Jun.

“Kita buat perhimpunan agung agak awal, selepas itu kita akan pergi berkempen dan menggerakkan jentera parti di negeri-negeri yang bakal mengadakan pilihan raya umum (PRN) nanti,” katanya.

PRN akan melibatkan enam negeri iaitu Selangor, Kedah, Pulau Pinang, Kelantan, Terengganu dan Negeri Sembilan.


Pembangkang sedia sokong undi tak percaya terhadap KM Melaka tapi…

Pembangkang di Dewan Undangan Negeri (DUN) Melaka sedia membuat pertimbangan menyokong sekiranya ada undi tidak percaya terhadap Ketua Menteri Datuk Seri Sulaiman Md Ali.

Bagaimanapun, ia bergantung kepada sama ada Ahli Dewan Undangan Negeri (ADUN) Lendu itu terlibat dengan isu-isu besar seperti integriti dan pecah amanah, kata Ketua Pembangkang DUN Melaka, Adly Zahari.

Menurut ADUN Bukit Katil itu, ketidakpercayaan terhadap Sulaiman mesti mempunyai alasan yang kukuh dan bukannya didorong oleh persaingan politik semata-mata.

“Kalau sebab persaingan politik, saya fikir itu tidak wajar. Ketua Menteri perlu ada political will (kehendak politik) untuk memajukan Melaka dan kehendak itu hanya boleh datang dengan sokongan sebulat suara daripada semua kepemimpinan rakyat negeri ini.

“Sebab itu Pakatan Harapan (PH) menetapkan tempoh dua penggal kepada Ketua Menteri. Dalam tempoh ini, berikan beliau ruang dan jika terlibat dengan isu-isu besar, mungkin itu (ketidakpercayaan) boleh dipertimbangkan,” katanya seperti dilapor Utusan ketika ditanya pendirian pembangkang jika ada undi tidak percaya terhadap Sulaiman di DUN Melaka.

DUN Melaka mempunyai 28 kerusi dengan 21 daripadanya dikuasai Barisan Nasional (BN); PH (lima); dan Perikatan Nasional (dua).

Spekulasi peletakan jawatan Ketua Menteri (KM) Melaka Ke-13 itu mula kecoh apabila Timbalan Pengerusi Badan Perhubungan UMNO negeri, Datuk Seri Mohamad Ali Mohamad memaklumkan, lima ketua bahagian di negeri ini sebulat suara mempertahankan Sulaiman terus kekal memegang jawatan tersebut sehingga habis penggal.

Memanaskan situasi politik Melaka, pemangku Ketua UMNO Bahagian Alor Gajah Datuk Rospandi Leman pula mencadangkan Sulaiman diangkat menjadi Pengerusi Badan Perhubungan UMNO Negeri menggantikan ADUN Tanjung Bidara Datuk Seri Ab Rauf Yusoh.

Walaupun tidak memegang sebarang jawatan kanan dalam UMNO Melaka, pucuk pimpinan parti memilih Sulaiman untuk menerajui negeri itu semula selepas BN muncul pemenang Pilihan Raya Negeri (PRN) Melaka November tahun lalu.

Sulaiman mengangkat sumpah sebagai KM Melaka ke-13 di Pejabat Yang Dipertua Negeri Melaka pada 21 November tahun lalu, selepas BN menang PRN Melaka.

Ini merupakan kali kedua Sulaiman dilantik sebagai KM Melaka selepas pertama kali dilantik ke jawatan berkenaan pada 9 Mac 2020, menggantikan Adly yang dilantik KM Melaka ke-11 pada 11 Mei 2018.

Mengulas lanjut, Adly yang juga Naib Presiden AMANAH berkata barisan kepemimpinan kerajaan negeri harus memberi sokongan kepada Sulaiman untuk memimpin bagi menjayakan agenda pembangunan yang telah dirancang.

Menurutnya gangguan yang wujud untuk menjatuhkan Sulaiman hanya menyebabkan keadaan menjadi tidak stabil dan kesan besarnya akan dirasai oleh rakyat.

Beliau berkata, rakyat telah membuat keputusan dan mengharapkan kerajaan negeri hari ini menunaikan janji yang dibuat pada PRN Melaka tahun lalu.

“Politik memang begitu. Kestabilan kerajaan negeri harus disokong oleh semua pihak agar Ketua Menteri boleh melaksanakan apa yang telah dijanjikan.

“Nasihat saya kepada kerajaan negeri dan ahli politik sedia ada supaya memberi peluang kepada beliau dalam penggal ini untuk memimpin. Saya fikir itu yang sepatutnya dilakukan kerana rakyat sudah buat keputusan,” katanya.


PAS tunjuk bukti sikap DAP terhadap Islam, Melayu. UMNO buat-buat lupa

Dewan Pemuda PAS Pusat hari ini (29 November 2022) menyenaraikan beberapa tingkah laku DAP – salah satu parti komponen Pakatan Harapan (PH) – yang dianggap ekstrem dan mempromosi Islamofobia.

Mereka turut mempertahankan kenyataan Presiden PAS Tan Sri Abdul Hadi Awang dan menyifatkannya adalah berasas kerana ada pemimpin DAP menolak asas Perlembagaan Persekutuan, rasis dan Islamofobik dalam setiap tindak-tanduknya.

Sehubungan itu, Naib Ketua Dewan Pemuda PAS, Hanafi Zulkapli, menyenaraikan beberapa tindakan dan kenyataan yang dikeluarkan oleh DAP sebelum ini.

“Pada 2014, pemimpin DAP Ngeh Koo Ham menyatakan pendirian bahawa hak untuk murtad patut diberikan kepada orang Islam dan kenyataan itu tidak pernah ditarik balik hingga kini.

“Pada April 2019, Senator daripada DAP, Nga Hock Cheh menggesa pengguguran status kaum termasuk Islam pada MyKad, kononnya atas dasar mewujudkan identiti nasional.

“Pada 14 November lalu, Nga Kor Ming ketika kempen PRU-15 menyatakan gabungan Perikatan Nasional sebagai kerajaan Taliban hanya kerana ketegasan PAS dalam mengawal aktiviti maksiat.

“Pada Oktober lalu, tokoh DAP Lim Kit Siang, menyebut Malaysia tidak memerlukan Ketuanan Melayu, sebaliknya hanya perlukan Ketuanan Malaysia.

“Malah sehingga kini, DAP masih berpegang kepada Deklarasi Setapak yang berhasrat mengubah status Bumiputera dalam Malaysia. Deklarasi tersebut tidak ditarik balik,” katanya dalam kenyataan di Facebook Pemuda PAS, hari ini (29 November 2022).

Hanafi menegaskan, semua kenyataan dan pendirian pemimpin DAP itu jelas menunjukkan mengenai sifat malignan DAP terhadap fabrik sosial negara ini.

Katanya, tak perlu menunggu Presiden PAS membuat laporan polis, rakyat sendiri sudah lama melaporkan perbuatan dan tindak-tanduk DAP untuk diambil tindakan mengikut lunas undang-undang.

“Ini termasuk laporan polis oleh pertubuhan bukan kerajaan (NGO) Islam pada 22 Februari 2022 berhubung keceluparan pemimpin DAP, P Ramasamy terhadap Majlis Agama Islam Perlis.

“Laporan polis dibuat oleh Pemuda PAS pada 7 Julai 2021 terhadap kenyataan penghinaan oleh Kit Siang berkaitan isu Kerajaan Allah, selain laporan oleh NGO UMMAH pada 19 November 2022 berkenaan kempen rasis oleh pemimpin DAP, Hew Kuan Yew,” katanya.

Justeru, beliau berkata, fakta membuktikan apa yang disebut Presiden PAS itu bukanlah suatu fitnah, sebaliknya beliau hanya menyatakan perkara sebenar yang berlaku.

“Kebenaran itu pahit untuk ditelan. Namun sepahit mana kebenaran itu, ia harus diakui. Sama seperti hakikat kerajaan ini dianggotai sebuah parti yang bersifat pesimis terhadap Islam dan bangsa Melayu. Walaupun cuba dinafikan, ia tidak pernah mengubah fakta sebenar hala tuju dan perjuangan mereka,” tegasnya.

Hanafi menegaskan yang PAS mengakui dan menjunjung perkenan Yang di-Pertuan Agong terhadap kerajaan hari ini.

“Semua kerajaan terbentuk dan mendapat perkenan baginda adalah sah di sisi Perlembagaan seperti mana kerajaan Perikatan Nasional yang terbentuk pada Mac 2020 walaupun sering dituduh kerajaan pengkhianat,” katanya.

Bagaimanapun sekarang ini terlah dapat dilihat wajah siapa yang menjadi pengkhianat sebenar.


Majoriti relatif tak jamin kestabilan kerajaan, PRU15 jalan penyelesaian

Untuk rekod, sejak tahun 1957, Malaysia mengekalkan sistem politik pelbagai parti di mana parti politik yang memperoleh majoriti kerusi di Dewan Rakyat atau Dewan Undangan Negeri boleh menubuhkan Kerajaan Persekutuan atau Negeri.

Sistem yang digunakan di Malaysia berasaskan ‘First-Past-The-Post-System’. Ini bermakna calon-calon yang memperoleh majoriti akan diisytihar pemenang di kawasan pilihan raya berkenaan.

Dewan Rakyat memiliki 222 kerusi, tetapi sekarang ini mempunyai 220 kerusi setelah berlaku kekosongan susulan kematian dua penyandangnya.

Namun, dalam keadaan politik yang tidak menentu sekarang ini tidak ada mana-mana parti politik atau gabungan yang mempunyai majoriti – sama ada majoriti mutlak atau majoriti relatif – sekali gus menyukarkan pemilihan Perdana Menteri Kesembilan.

Menelusuri jumlah sokongan di kalangan gabungan parti-parti politik sekarang ini, dilihat bahawa Perikatan Nasional (PN) mempunyai kelebihan apabila setakat ini mempunyai 108 kerusi. Jumlah itu adalah daripada Ahli Parlimen (MP) Bersatu sebanyak 31 kerusi; PAS (18); GPS (18); Bebas (empat); MCA (dua); dan masing-masing satu kerusi MIC, PBRS, PBS dan STAR.

UMNO yang mempunyai 38 kerusi bagaimanapun berpecah, dengan 31 MP diketuai Naib Presiden, Datuk Seri Ismail Sabri Yaakob menyokong dan kekal bersama PN.

Manakala tujuh lagi MP UMNO diketuai Presidennya, Datuk Seri Ahmad Zahid Hamidi masih kekal menolak PN yang dipengerusikan Tan Sri Muhyiddin Yassin yang juga Presiden Bersatu.

Berbanding Pakatan Harapan (PH) diketuai Datuk Seri Anwar Ibrahim, dengan 91 kerusi yang majoritinya daripada DAP, parti-parti kecil lain yang dikatakan mengikut bekas Perdana Menteri Tun Dr Mahathir Mohamad pula hanya 14 kerusi.

Justeru, untuk membentuk sebuah kerajaan yang sering dilaung-laungkan pembangkang dan kumpulan minoriti UMNO itu sebagai ‘kerajaan stabil’, gabungan parti politik berkenaan mesti memperoleh sokongan majoriti mutlak, bukan majoriti relatif atau majoriti mudah.

Untuk menjadi kuat dan stabil, mana-mana gabungan parti mesti memperoleh lebih daripada 115 sokongan.

Jika sekadar angka sokongan antara 111 hingga 114 yang merupakan majoriti relatif, kedudukan kerajaan yang ditubuhkan dan Perdana Menteri yang dilantik mengetuainya tetap berada di hujung tanduk.

Bila-bila masa sahaja kerajaan yang memiliki majoriti relatif boleh tumbang sekali gus akan menyaksikan sejarah berulang dengan pelantikan Perdana Menteri baharu.

Untuk rekod, belum pun habis penggal Dewan Rakyat Ke-14 selama lima tahun, negara sudah menyaksikan dua kali pertukaran kerajaan dan Perdana Menteri. Kali pertama berlaku apabila Kerajaan PH tumbang selepas Tun Dr Mahathir Mohamad meletak jawatan, dan digantikan Kerajaan PN.

Namun tindakan 15 MP UMNO diketuai Zahid menarik sokongan, kerajaan PN juga tumbang setelah Muhyiddin meletak jawatan Perdana Menteri.

Kini Malaysia tidak mempunyai ‘kerajaan’ sebaliknya Yang di-Pertuan Agong memberi kepercayaan kepada Muhyiddin untuk menjadi Perdana Menteri sementara sehingglah seorang Ahli Dewan Rakyat yang memiliki majoriti – walaupun satu undi – dilantik sebagai Perdana Menteri Kesembilan.

Namun, sebagaimana disebutkan di atas siapa pun yang menjadi Perdana Menteri kerajaan majoriti relatif ia akan mudah tumbang sekiranya ada MP yang tidak berpuas hati dan menarik sokongan, sebagaimana dilakukan Zahid dan kumpulannya terhadap PN.

Justeru, pilihan yang ada bagi membentuk kerajaan baharu sewajarnya diserahkan kembali kepada rakyat menerusi PRU. Hanya rakyat yang berhak membuat penentuan.

Tetapi pastinya ramai memikirkan situasi pandemik Covid-19 ketika ini sekiranya PRU diadakan. Namun, ketika rakyat diajak untuk hidup dalam norma baharu bersama Covid-19, tidak sukar jika PRU15 diadakan apabila negara mencapai imuniti kelompok.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KDN akan bantu Rohana, jalan siasatan menyeluruh: Hamzah

Siasatan menyeluruh akan dilakukan sebelum dokumen identiti diberikan kepada Rohana Abdullah yang ditinggalkan ketika berusia dua bulan di sebuah tadika 22 tahun lalu, selepas ibunya pulang ke Indonesia, kata Menteri Dalam Negeri Datuk Seri Hamzah Zainudin.

Beliau berkata dokumen sokongan tertentu turut diperlukan bagi membolehkan isu berkenaan diselesaikan, ia mesti selaras dengan undang-undang yang melibatkan isu kewarganegaraan.

“Nak beri seseorang kewarganegaraan mesti ada dokumen diperlukan… banyak lagi yang ada (kes) seperti ini di Sabah dan Sarawak malah di seluruh negara dan ia melibatkan angka yang agak besar.

“Saya difahamkan bapa kepada Rohana adalah warganegara, sebab itu kalau ada dokumen yang membuktikannya mudah untuk kami berikan (dokumen identiti). Jadi ini suatu tanggungjawab yang diberikan kepada saya dan akan dilakukan dengan sebaik mungkin.

“Isu (dokumen identiti) berkenaan juga saya lihat sebagai antara agenda kementerian untuk tahun ini bagi mengurangkan bilangan mereka yang menghadapi masalah sebegini,” katanya menurut laporan Bernama.

Terdahulu, Perdana Menteri Datuk Seri Ismail Sabri Yaakob memberi komitmen untuk membantu Rohana menerusi video yang dikongsi di laman sosial semalam.

Beliau berkata demikian pada sidang media selepas mengadakan Lawatan Kerja Pengurusan Banjir Pantai Timur hari ini yang turut dihadiri Timbalan Ketua Polis Negara Datuk Razarudin Husain, Ketua Polis Terengganu Datuk Rohaimi Md Isa dan Ketua Polis Pahang Datuk Ramli Mohamed Yoosuf.

Media sebelum ini melaporkan Rohana, 22, ditinggalkan ibunya seorang warga Indonesia dan dijaga selama hampir 20 tahun oleh seorang wanita, Chee Hoi Lan, 83, yang merupakan guru tadika di tempat ibu Rohana bekerja sebagai pekerja pembersihan.

Rohana dilaporkan terpaksa berhenti sekolah kerana tidak mempunyai dokumen pengenalan diri serta pernah mengalami kebimbangan (anxiety) akibat daripada masalah yang dihadapinya.

Sementara itu, Hamzah memaklumkan pihaknya telah menempah 50 bot pelbagai jenis dianggarkan berjumlah RM3.05 juta yang sesuai diatur gerak ketika banjir, yang tujuh daripada bot berkenaan telah diserahkan untuk kegunaan di negeri Pantai Timur hari ini.

Katanya kesemua tujuh bot buatan Belanda itu diperbuat daripada bahan High Density Polyethylene (HDPR) yang tahan lasak bernilai RM267,000 terdiri daripada pelbagai kapasiti penumpang.

“Saya dimaklumkan baki bot-bot pelbagai saiz dan jenis berkenaan dapat disiapkan dalam tempoh 10 minggu lagi,” katanya.


Thailand catat lebih 3 juta kes positif

Angka kes Covid-19 di Thailand melepasi tiga juta pada Sabtu (5 Mac 2022), ketika pihak berkuasa kesihatan meningkatkan usaha untuk memerangi gelombang terbaharu wabak itu.

Pusat Pentadbiran Situasi Covid-19 (CCSA) berkata dalam tempoh 24 jam lalu, Thailand merekodkan 22,818 kes baharu melalui ujian RT-PCR dan 52 kematian, menjadikan jumlah jangkitan keseluruhan negara kepada 3,004,814 kes dan 23,176 kematian sejak Januari 2020.

Pada masa sama, 33,085 orang disahkan positif Covid-19 melalui kit ujian antigen. Bagaimanapun, angka itu tidak dimasukkan dalam pengiraan harian, lapor Bernama.

Timbalan Ketua Pengarah Jabatan Kawalan Penyakit Dr. Sophon Iamsirithavorn berkata varian Omicron yang sangat mudah menular adalah punca gelombang Covid-19 semasa di negara itu, dengan purata 22,000 kes sehari sepanjang dua minggu lalu.

“Jumlah kes serius, seperti jangkitan paru-paru yang memerlukan rawatan di hospital, meningkat 1.5 kali ganda dalam tempoh yang sama,” katanya dipetik oleh Thai PBS.

Sementara itu, Dr Sophon menggesa warga emas terutamanya mereka yang mempunyai masalah kesihatan dan tidak divaksinas untuk mendapatkan suntikan vaksin Covid-19 sebelum perayaan Songkran pada pertengahan April kerana jangkitan mungkin meningkat apabila keluarga saling berkunjung dan berkumpul semasa musim perayaan.

Beliau berkata statistik menunjukkan kira-kira 2.17 juta warga emas masih belum divaksin.

“Vaksinasi mengurangkan risiko jangkitan dan keterukan gejala. Justeru, warga emas dan yang lebih berusia perlu mendapatkan suntikan vaksin secepat mungkin,” katanya.

Sejak Januari tahun ini, 928 warga emas meninggal dunia akibat Covid-19 di Thailand dengan kebanyakannya tidak divaksin.


Amang seksual: Pengetua dibebaskan

Mahkamah Sesyen Butterworth hari ini melepas dan membebaskan seorang pengetua sekolah daripada tuduhan melakukan amang seksual fizikal terhadap empat pelajar lelaki pada 2018.

Hakim Noor Aini Yusof membuat keputusan itu setelah mendapati pihak pendakwaan gagal membuktikan kes prima facie terhadap tertuduh Zainuren Mohamed, 58, di akhir kes pendakwaan.

Dalam penghakimannya, Noor Aini berkata mahkamah mendapati saksi-saksi yang dipanggil tiada kredibiliti berdasarkan keterangan mereka. lapor Bernama.

“Secara ringkasnya alasan mahkamah ke atas saksi-saksi, mahkamah mendapati terdapat banyak kelemahan dalam kes pendakwaan sekiranya mahkamah panggil kes ini untuk bela diri dan tertuduh memilih untuk berdiam diri maka adalah tidak selamat untuk mahkamah mensabitkan kesalahan berdasarkan keterangan yang ada.

“Selain itu, kegagalan pihak pendakwaaan untuk memanggil saksi utama iaitu rakan mangsa, Fikri, turut menyumbang kepada keputusan mahkamah. Alasan penuh akan dikemukakan sekiranya pihak pendakwaan mengemukakan rayuan,” katanya sambil mengarahkan Zainuren dilepas dan dibebaskan tanpa dipanggil membela diri dan wang jaminan dipulangkan kepada tertuduh.

Mengikut pertuduhan, Zainuren didakwa melakukan amang seksual fizikal terhadap seorang pelajar berusia 13 tahun di bilik khas pengetua, di sebuah sekolah di Permatang Tok Jaya di sini pada 9.30 malam, 6 April 2018.

Tertuduh turut didakwa melakukan perbuatan yang sama terhadap seorang lagi pelajar lelaki berusia 13 tahun di asrama sekolah berkenaan pada 11.40 malam antara 9 Julai dan 13 Julai 2018.

Untuk pertuduhan ketiga dan keempat, Zainuren didakwa melakukan kesalahan sama terhadap seorang murid berusia 11 tahun di bilik khas pengetua pada 4 petang, 10 Okt 2018 dan melakukan perbuatan yang sama terhadap seorang pelajar berusia 14 tahun di asrama sekolah itu pada 11 malam, tarikh yang sama.

Kes berkenaan dikendalikan Timbalan Pendakwa Raya Muhamad Syeqal Che Murat manakala tertuduh diwakili peguam E. Gnasegaran, Audrey Wee dan S.Vikneshwaran.

Gnasegaran memberitahu pemberita di luar Mahkamah bahawa tertuduh yang hadir ke mahkamah ditemani isteri hari ini berasa lega kerana keputusan itu membersihkan namanya yang tidak bersalah.

“Mahkamah mendapati keterangan saksi yang dipanggil termasuk empat saksi awam, dua guru, seorang murid dan ibu murid, tiada kredibiliti,” katanya.


Azilah, Sirul tak terlibat operasi antara 19-20 Oktober 2006: Saksi

Pesara polis Datuk Mastor Mohd Ariff, 60, memberitahu Mahkamah Tinggi Shah Alam hari ini bahawa dua bekas anggota Unit Tindakan Khas (UTK), Cif Inspektor Azilah Hadri dan Koperal Sirul Azhar Umar, tidak terlibat dalam mana-mana operasi, termasuk tugas khas serta sulit, di antara 19 dan 20 Oktober 2006.

“Sekiranya mereka tidak terlibat dalam apa-apa operasi, mereka akan bertugas pada waktu pejabat antara 8 pagi hingga 5 petang,” katanya.

Beliau memberi keterangan pada perbicaraan kes saman RM100 juta yang difailkan keluarga model Mongolia, Altantuya Shaariibuu, berhubung kematian wanita itu pada 2006.

Bapa mendiang, Dr Shaariibuu Setev, ibunya Altantsetseg Sanjaa serta dua anak lelaki Altantuya iaitu Mungunshagai Bayarjargal dan Altanshagai Munkhtulga, memfailkan tuntutan saman pada 4 Jun 2007 yang mendakwa kematian model itu telah menyebabkan mereka mengalami trauma mental dan psikologi, melayakkan mereka dibayar pampasan serta mendapat ganti rugi teladan dan teruk.

Mereka menamakan dua bekas anggota Unit Tindakan Khas (UTK), Cif Inspektor Azilah Hadri dan Koperal Sirul Azhar Umar, penganalisis politik Abdul Razak Baginda dan kerajaan sebagai defendan.

Bagaimanapun, nama Altanshagai Munkhtulga kemudian dikeluarkan daripada senarai plaintif apabila dia meninggal dunia pada 2017.

Menjawab soalan peguam keluarga Altantuya, Sangeet Kaur Deo, Mastor berkata beliau bertanggungjawab secara keseluruhan terhadap senjata api dan bahan letupan yang disimpan di stor persenjataan ketika bertugas sebagai pegawai pemerintah di Bukit Aman.

Mastor juga bersetuju dengan cadangan peguam itu bahawa mana-mana anggota tidak boleh sewenang-wenangnya mengambil senjata api begitu sahaja tanpa kebenaran pegawai atasan, lapor Bernama.

Semalam, pegawai penyiasat bagi kes bunuh Altantuya, Superintenden Tonny Anak Lunggan, 42, memberitahu mahkamah bahawa tiada arahan daripada mana-mana pegawai atasan supaya Sirul Azhar mengeluarkan senjata api dari tempat simpanan di Bukit Aman pada 2006.

Beliau berkata berdasarkan Buku Daftar Keluar Masuk Senjata, Sirul Azhar telah mengeluarkan senjata bernombor siri S98756 jenis MP 5 (S) pada 4 Oktober 2006 dan mengembalikannya pada 8.15 pagi 30 Oktober tahun sama.

Pada prosiding hari ini, seorang lagi pesara polis, Sarjan Mejar Rosli Ibrahim, 51, yang merupakan saksi kedua pihak kerajaan turut memberi keterangan.

Sementara itu, Hakim Datuk Vazeer Alam Mydin Meera, menetapkan 30 Ogos untuk keputusan kes saman itu selepas saksi plaintif dan defendan selesai memberi keterangan.

Mahkamah juga menetapkan 20 Jun ini untuk plaintif memfailkan hujahan dan 20 Julai bagi defendan menjawab hujahan itu serta 4 Ogos untuk kedua-dua pihak memfailkan hujahan balas.

Seramai 26 saksi plaintif termasuk bapa serta anak sulung Altantuya memberi keterangan dalam perbicaraan itu yang bermula pada 2019 manakala defendan iaitu kerajaan mengemukakan tiga saksi dan Abdul Razak memilih untuk tidak memberi keterangan bagi menjawab tuntutan saman tersebut.

Terdahulu, Peguam Kanan Persekutuan Zetty Zurina Kamarudin yang mewakili kerajaan Malaysia memaklumkan pihaknya menutup kes saman itu selepas Mastor selesai memberi keterangan.


Kos umrah meningkat, apa puncanya?

Selepas pandemik Covid-19 menyerang dunia,  pelbagai urusan tergendala termasuk urusan umrah.

Namun, kini pintu sempadan telah dibuka semula dan umat Islam dari seluruh dunia tidak mahu melepaskan peluang untuk ke Tanah Suci.

Pun begitu, disebabkan permintaan untuk mengerjakan ibadah tersebut semakin bertambah, pakej-pakej umrah juga dilihat telah naik mendadak mutakhir ini.

Menurut Ketua Pegawai Eksekutif TH Travel & Services Sdn. Bhd. (THTS), Datuk Ahmad Ruzman Ahmad Razali, pakej umrah ini merupakan satu pasaran bebas dan kenaikan harga sukar untuk dikawal.

Menurutnya, sebab utama yang menjadi kepada kenaikan harga ini adalah tiket penerbangan dan juga penginapan.

“Harga tiket penerbangan daripada syarikat luar negara telah meningkat. Justeru, harga bagi pakej umrah juga terpaksa dinaikkan.

“Malah, bukan itu sahaja, terdapat juga syarikat pelancongan yang memonopoli tiket penerbangan ke Tanah Suci,” katanya.

Tambahnya, ia bukan dilakukan oleh pengendali umrah, sebaliknya syarikat pelancongan biasa kerana mereka juga berhak untuk membeli tiket penerbangan tersebut dan menjualnya kembali.

Ahmad Ruzman memberitahu, kenaikan harga ini juga disebabkan kos untuk penginapan, yang mana pemilik-pemilik hotel menaikkan harga apabila mereka melihat permintaan terhadapnya tinggi.

Sebelum pandemik Covid-19, syarikat pengendali umrah boleh ‘kunci’ harga selama enam bulan hingga setahun dengan pemilik hotel.

Tetapi kini, tempoh paling lama untuk menetapkan harga dengan pemilik hotel di sana hanya dua bulan.

Dalam pada itu, Pengerusi Eksekutif Andalusia Travel & Tour Sdn. Bhd., Datuk Md. Daud Che Ngah berkata, dalam keadaan sekarang, tidak ada jalan untuk menurunkan kos umrah.

Menurutnya, dari sudut peningkatan harga ini kita perlu memahami tentang suasana di Arab Saudi.

“Misalnya, hotel di sana dua tahun ia tidak menerima jemaah kerana pandemik Covid-19 dan itu menyebabkan mereka tiada pendapatan, sedangkan ejen yang memajak hotel itu perlu beroperasi meskipun tiada pelanggan.

“Oleh itu, agak sukar juga untuk kurangkan harga penginapan di sana dan apa yang kami boleh lakukan adalah dengan meminta satu harga yang tidak berubah-ubah oleh pemilik hotel,” ujarnya.

Setelah ibadah umrah dibenar dilakukan semula, Md. Daud juga mendapati, hampir sekali ganda jemaah yang ke Tanah Suci dan pihaknya perlu mencari kapal terbang untuk menghantar pelanggan.

Dari sudut penerbangan, harga akan naik kerana setelah dua tahun tidak beroperasi dan apabila pesawat yang ingin terbang semula memerlukan penyelenggaraan yang memerlukan kos tertentu. Ini juga memberi kesan kepada kenaikan tersebut.


Perhimpunan akar umbi jadi referendum Zahid kepada PM supaya PRU-15 segera

Hari ini akan berlangsung satu perhimpunan khas yang diadakan UMNO dengan memanggil segenap peringkat pemimpin akar umbi untuk berkumpul bagi mendengar taklimat yang bakal disampaikan Presidennya, Datuk Seri Ahmad Zahid Hamidi.

Ironinya, perhimpunan tersebut yang akan diadakan ini hampir sama dengan Perhimpunan Agung UMNO (PAU) yang kebiasaannya diadakan setahun sekali, tetapi kali jika dikira perhimpunan raksasa sebegini sudah diadakan beberapa kali, ia termasuk Perhimpunan Agung Khas yang diadakan pada Mei lalu.

Tidak sampai beberapa bulan, satu lagi perhimpunan diadakan UMNO dan berbeza dengan himpunan terdahulu ia diadakan dengan keadaan tergesa-gesa apabila jemputan dibuat pada saat-saat akhir.

Sudah pastinya perhimpunan kali ini yang diadakan secara tergesa-gesa ini mempunyai kaitan dengan hukuman yang dijatuhkan terhadap bekas Perdana Menteri Datuk Seri Najib Razak yang sudah meringkuk dalam penjara.

Perhimpunan kali ini amat penting bagi segelintir pemimpin UMNO, khususnya kumpulan yang berdepan pendakwaan di mahkamah atas puluhan pertuduhan jenayah.

Melihat nasib yang menimpa Najib apabila gagal dalam rayuan terakhirnya, sudah semestinya individu dalam UMNO yang memegang jawatan tertinggi tidak dapat duduk diam dan mula terasa bahang.

Hukuman penjara dan terasing daripada dunia luar adalah sesuatu yang tidak diinginkan pemimpin UMNO yang kebiasaannya hidup ibarat kayangan, menghisap cerut dan bersantai di kedai kopi mahal.

Kemewahan di dunia dan memiliki wang yang banyak tidak ada gunanya jika sebahagian sisa hidup terpaksa dihabiskan dalam penjara.

Ia sesuatu realiti yang pahit untuk ditelan tetapi itu adalah balasan kepada sikap angkuh dan mencuri wang rakyat.

Najib sudah menjalani hukuman penjara, tetapi berderet senarai pemimpin UMNO yang sedang menanti keputusan di mahkamah dan jika tidak ada langkah segera diambil pasti nasib sama akan dihadapi mereka.

Seperti diramalkan sebelum ini, satu-satunya jalan adalah dengan mengadakan pilihan raya umum ke-15 (PRU-15) dengan segera dan jika lambat sesaat sekalipun ia pastinya akan mengundang musibah khususnya kepada kumpulan Kluster Mahkamah.

Kemenangan mutlak dan dominan UMNO akan memastikan pemimpin UMNO terselamat daripada menghadapi nasib sama seperti Najib.

Perhimpunan kali ini bukan sahaja memberi taklimat berhubung persediaan PRU-15 tetapi ia bakal menjadi satu referendum yang akan digunakan oleh Zahid bagi menjustifikasikan mengapa ia perlu diadakan segera.

Akar umbi UMNO akan disajikan dengan cerita dan ceramah berdegar-degar daripada pemimpin mereka, sudah pastinya akan ditanamkan semangat dan kepercayaan dalam setiap ahli UMNO bahawa kali ini kemenangan besar seperti di Melaka dan Johor akan menjadi milik UMNO.

Pada hujung perhimpunan nanti petang itu, semua pemimpin akar umbi pastinya akan menyokong cadangan Zahid yang berulang kali membangkitkan isu supaya PRU-15 disegerakan.

Malah, semalam Zahid secara terbuka dalam akaun Facebooknya sudah memberi isyarat naratif yang bakal dibawanya semasa perhimpunan hari ini.

Mungkin esok pendekatan Zahid agak berbeza dengan sebelum ini yang dilihat lebih berlembut terhadap Perdana Menteri Datuk Seri Ismail Sabri Yaakob yang memberinya peluang untuk menentukan sendiri tarikh PRU-15.

Hasil daripada perhimpunan tersebut kemudiaan akan dibawa ke dalam Mesyuarat Majlis Tertinggi (MT) UMNO yang akan berlangsung pada malam ini nanti.

Semasa Mesyuarat MT malam ini, kesimpulan daripada perhimpunan sebelah siang akan dibentang di hadapan semua ahli-ahli MT dan dianggap sebagai satu referendum kepada Ismail Sabri daripada akar umbi yang menuntutnya supaya PRU-15 disegerakan.

Difahamkan mesyuarat MT sebelah malam sudah dimaklumkan kepada semua ahli-ahli dan kehadiran adalah wajib, ia termasuk juga kepada Ismail Sabri.

Kehadiran Ismail Sabri adalah penting pada mesyuarat malam ini kerana beliau perlu mendengar dan menerima referendum yang dibawa Zahid sebagai menguatkan alasannya untuk menyegerakan PRU-15.

Bagaimanapun, adakah Ismail Sabri akan tunduk kepada referendum tersebut?


SPRM beku akaun, bagaimana mahu bayar gaji pekerja dan sebagainya? soal Peja

Tindakan kerajaan menggunakan agensi untuk menekan Bersatu sengaja dibuat untuk melemahkan parti tersebut, kata Datuk Seri Ahmad Faizal Azumu.

Timbalan Presiden Bersatu itu berkata tindakan membeku akaun oleh Suruhanjaya Pencegahan Rasuah Malaysia (SPRM) itu akan menyebabkan persediaan untuk menghadapi Pilihan Raya Negeri (PRN) juga terkesan, malah parti juga tidak boleh membayar gaji pekerjanya nanti.

“Kita telah memberi kerjasama yang baik dengan pihak SPRM.

“Kita berharap agar mereka segera dapat lakukan siasatan kerana apabila akaun parti ini dibekukan, kita ada masalah untuk operasi parti seperti membayar gaji pekerja dan sebagainya,” katanya dipetik laporan Sinar Harian.

Ahmad Faizal atau dikenali dengan panggilan Peja itu berkata tindakan tersebut akan menyukarkan jentera parti untuk bergerak dan tindakan itu dilihat sengaja dibuat kerajaan campuran Pakatan Harapan (PH)-Barisan Nasional (BN) apabila menggunakan jentera kerajaan untuk menekan musuh politiknya.

“Kalau tidak ada duit langsung, nak jalankan pilihan raya bukan mudah. Jadi, ia akan menekan usaha kita dalam kempen nanti.

“Tetapi kalau perlu kita berjalan, berjumpa dengan rakyat seorang demi seorang setakat mana yang kita mampu, kita akan teruskan,” katanya lagi.

Ketua Pesuruhjaya SPRM, Tan Sri Azam Baki pada Rabu mengesahkan beberapa akaun Bersatu dibekukan bagi membantu siasatan ke atas wang yang disyaki daripada hasil haram (illegal proceeds).

Katanya, akaun parti berkenaan dibekukan pihak berkuasa sejak dua minggu lalu bagi memudahkan siasatan yang dibuat mengikut Akta Pencegahan Pengubahan Wang Haram dan Pencegahan Pembiayaan Keganasan.


Dua beranak maut tangkap ikan guna arus elektrik bateri kereta

Dua beranak keturunan Orang Asli maut dipercayai akibat terkena renjatan elektrik semasa menangkap ikan menggunakan peralatan diperbuat daripada bateri kereta di Temerloh, semalam.

Ketua Polis Pahang Datuk Ramli Mohamed Yoosuf berkata mangsa yang juga seorang bapa berusia 45 tahun dan anak lelakinya berumur 16 tahun ditemukan pada jam 3.40 petang dalam keadaan terbaring di tepi sungai di dalam ladang kelapa sawit di Kuala Krau oleh sekumpulan penduduk kampung, lapor Bernama.

“Kumpulan penduduk tersebut difahamkan mencari mangsa yang berasal dari Kampung Paya Sendayan kerana mereka dikatakan tidak pulang ke rumah selepas keluar pada Sabtu.

“Siasatan awal dengan individu yang menjumpai mangsa mendakwa mereka terjumpa sebuah bateri kereta dan wayar serta peralatan menangkap ikan berdekatan mangsa,” katanya menerusi kenyataan di sini hari ini.

Ramli berkata rumah mangsa dan lokasi mereka dijumpai adalah berdekatan dan boleh diakses dengan berjalan kaki.

Mayat mangsa dibawa ke Hospital Sultan Haji Ahmad Shah (HoSHAS), Temerloh untuk bedah siasat.

Ramli juga menasihatkan orang ramai untuk tidak melakukan perbuatan yang boleh mendatangkan bahaya atau modifikasi yang boleh merisikokan diri.


Pembangkang ejek PM perbuatan orang jahil: Hadi Awang

Perbuatan Ahli Parlimen blok pembangkang yang mengejek Perdana Menteri Tan Sri Muhyiddin Yassin ketika Sidang Khas Dewan Rakyat kelmarin adalah perbuatan individu yang sangat jahil.

Presiden PAS Datuk Seri Abdul Hadi Awang berkata tindakan itu membuktikan pihak berkenaan memisahkan politik daripada agama sehingga menjadikan mereka tidak berakhlak.

“Apabila YAB Perdana Menteri, Tan Sri Muhyiddin Yasin membuat kenyataan bahawa kerajaan Perikatan Nasional (PN) tidak sempurna, maka kedengaran suara ejekan riuh-rendah pihak yang menandakan tahap kefahaman mereka tanpa disedari dirinya bersifat sangat jahil.

“Inilah akibat apabila politik dipisahkan daripada agama sehingga menjadikannya tidak berakhlak, tanpa menyedari sikap yang terlanjur sehingga melupakan bahawa tiada yang sempurna melainkan Allah SWT sahaja,” katanya dalam kenyataan hari ini.

Pada hari pertama Sidang Khas Dewan Rakyat Isnin lalu, Perdana Menteri mengakui kerajaan sedia ada bukanlah kerajaan yang sempurna, namun tidak berpeluk tubuh membiarkan rakyat menderita, malah sentiasa bergerak dan bertindak untuk menyelamatkan nyawa dan kehidupan rakyat.

Susulan itu terdengar suara Ahli-Ahli Parlimen di blok pembangkang yang mengejek beliau.

Mengulas lanjut Ahli PArlimen Marang itu berkata penularan wabak Covid-19 adalah suatu ujian Allah SWT kepada seluruh dunia yang tiada mana-mana kuasa besar dan kuasa kecil yang dapat menghalangnya.

“Namun begitu, manusia diuji dengan keinsafan. Ilmu dan akal diwajibkan untuk terus merancang, berusaha dan berikhtiar bagi menghadapi ujian wabak dan segala kesan sampingannya.

“Adapun yang menentukan kejayaan memerangi wabak itu adalah kurniaan Allah SWT yang wajib diusahakan dan dipohonkan pertolongan daripada-Nya. Dalam keadaan begini, terdapat orang yang bersabar dan bersyukur dan ada juga yang tidak bersabar dan kufur,” katanya.

Beliau turut mengingatkan bahawa Allah SWT mengurniakan kemampuan akal dan ilmu kepada manusia, di samping kemampuan hidup bermasyarakat yang mewajibkan mereka saling bertolong-menolong sesama sendiri, sehingga dapat menghadapi masalah besar dalam kehidupan dunia.

“Wabak yang mencipta sejarah dunia ini memberikan kesan sampingan yang menyeluruh kepada manusia, sama ada secara individu, keluarga dan masyarakat sehingga ke peringkat dunia yang luas. Malahan, ia juga melibatkan urusan agama, politik, ekonomi dan lain-lain.

“Maka tindakan yang wajib secara fardhu ‘ain dan fardhu kifayah perlu dilakukan, bukan sahaja dalam aspek perubatan, bahkan melibatkan aspek pentadbiran, keselamatan dan segala kegiatan serta pergerakan untuk hidup.

“Situasi wabak Covid-19 yang dihadapi kini, memerlukan kerjasama sejagat yang holistik, sehingga seluruh manusia laksana berada dalam satu bahtera yang sedang menghadapi taufan yang besar,” katanya.


Peguam Negara pengerusikan jawatakuasa siasat insiden di KLIA

Satu Jawatankuasa Siasatan ditubuhkan bagi menyiasat dakwaan insiden melibatkan seorang pegawai tinggi kerajaan dan pegawai Imigresen di Lapangan Terbang Antarabangsa Kuala Lumpur (KLIA) beberapa hari lepas.

Ketua Setiausaha Negara Tan Sri Mohd Zuki Ali berkata jawatankuasa ini yang dipengerusi Peguam Negara Tan Sri Idrus Harun, akan bersidang secepat mungkin bagi menyiasat insiden yang dilaporkan berlaku pada 3 Ogos lepas, lapor Bernama.

Menurutnya jawatankuasa berkenaan dianggotai Ketua Polis Negara Tan Sri Acryl Sani Abdullah Sani, Ketua Audit Negara Datuk Seri Nik Azman Nik Abdul Majid dan Ketua Pesuruhjaya Suruhanjaya Pencegahan Rasuah Malaysia Tan Sri Azam Baki.

“Jawatankuasa ini bertanggungjawab mengendalikan siasatan secara terperinci bagi memberi pengadilan sewajarnya kepada kedua-dua pihak,” katanya dalam kenyataan hari ini.

Khamis lepas, seorang pegawai Imigresen yang bertugas sebagai Ketua Operasi Imigresen di KLIA dilapor dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.


Menteri PH dituntut mohon maaf perlekeh anak muda undi PN

Pemuda PAS menyifatkan kata-kata Menteri Dalam Negeri, Datuk Seri Saifuddin Nasution Ismail terhadap anak muda yang mengundi Perikatan Nasional (PN) adalah sikap prejudis, menghina dan merendahkan majoriti mereka.

Sehubungan itu, Ketua Dewan Pemuda PAS Kelantan, Mohamad Kamal Mohamed menuntut Saifuddin yang juga Ketua Setiausaha Pakatan Harapan (PH) membuat kenyataan maaf kerana memperlekehkan anak muda.

“Dewan Pemuda PAS Negeri Kelantan kesal dan berdukacita di atas tuduhan yang dikeluarkan. Atas apa jua dapatan kajian, sayugia perkataan menghina sebegitu tidak seharusnya keluar daripada mulut seorang menteri.

“Beliau sendiri kalah pilihan raya dan dilantik Senator untuk memberikan ruang kedudukan menteri, lalu apa kelayakan yang beliau miliki untuk menyebut perkara seumpama itu.

“Menghina anak muda dengan merendahkan tahap pendidikan yang memilih Perikatan Nasional, hakikatnya adalah suatu falasi berfikir,” katanya dalam satu kenyataan hari ini (Isnin, 27 Februari 2023).

Semalam, Agenda Daily melaporkan PH dilihat seolah-olah memperlekehkan anak muda apabila mengatakan mereka yang kurang berpelajaran, tiada pendapatan tetap dan menunggang motosikal ke sana sini, hanya mengundi PN.

Perkara itu dinyatakan Saifuddin yang didakwanya adalah hasil kajian dilakukan pasukannya selepas Pilihan Raya Umum Ke-15 (PRU-15) lalu.

Kesimpulan kajian itu kata Saifuddin, mendapati rakyat yang kurang berpelajaran dan pendapatan mereka juga tidak tetap telah memberi undi kepada PN pada PRU-15 lalu.

Pada masa sama, beliau mendakwa rakyat, terutama dalam kalangan pengundi muda yang memiliki pelajaran dan pendapatan yang tinggi lebih memilih mengundi PH.

Mengulas lanjut, Mohamad Kamal berkata anak-anak muda di negara ini bukanlah generasi bodoh yang tidak mampu menilai mana satu parti penipu, kleptokrat dan parti yang bersih, stabil.

“Malang sungguh anak muda negara mempunyai menteri berminda provokatif, dan kita tuntut permohonan maaf,” katanya.

Rakyat, anak muda kurang pelajaran undi PN, kata Ketua Setiausaha PH


Tiga parti besar Melayu bakal jadi pembangkang selepas PRU-15: Idris

Naib Presiden PAS Datuk Idris Ahmad memberi amaran bahawa ketiga-tiga parti terbesar bangsa Melayu – PAS, Bersatu dan UMNO – bakal menjadi pembangkang selepas Pilihan Raya Umum Ke-15 (PRU-15), jika terus berpecah seperti sekarang.

Bahkan, katanya parti-parti kecil berteraskan Melayu yang lain juga tidak akan dapat memenangi PRU-15 untuk menjadi kerajaan sekiranya bertanding bersendirian.

“Sekiranya parti politik Melayu-Islam terus berpecah, maka tiada yang akan memenangi kerusi pilihan raya dan kembali menjadi pembangkang,” katanya merujuk kepada keputusan PRU-14 lalu.

“Tolong ‘listed’ (senaraikan) kerusi mana yang kita eksyen (berlagak) sangat kalau kita pecah kita boleh menang? Tolong listed. Sebab itu kalau kita pecah, PRU14 (dulu) result dia keputusan begitu.”

Berucap merasmikan Jentera Pilihan Raya PAS Kawasan Gombak di Dataran Kolej Universiti Islam Zulkifli Muhammad (KUIZM) di Taman Melewar, malam tadi, Idris menggunakan peribahasa ‘jangan terhatuk batu terngadah’.

“Kerana ketika itu tidak akan ada maknanya lagi kerana ‘nasi sudah menjadi bubur’ disebabkan sentimen ketika ini sesama parti Melayu-Islam marah kepada satu sama lain.

“Kita lupakan, tak perlulah kita nak ungkit sejarah-sejarah apa yang mereka lakukan, tapi kita berjiwa besar, kita buka buku baru. Kita berpolitik biar nampak cerdik. Biar kita mati esok anak cucu kita kenang kita.

“Jangan kita mati nanti, anak cucu kita kencing atas kubur, datukku memang tak guna punya orang, berjuang kerana kepentingan perut. Nak bergaduh hingga kami jadi macam ni. 22 bulan tak serik lagi ke, Allah Taala masih sayang kepada kita,” ketanya memetik laporan Harakah.

Idris berkata PAS mentarbiyah pimpinan dan ahlinya bahawa berpolitik adalah untuk menunaikan tanggungjawab kepimpinan yang sebenarnya berat di sisi Allah SWT, namun ia adalah amalan dan menjadi penentuan kehidupan setelah mati.

Menteri di Jabatan Perdana Menteri (Hal Ehwal Agama) itu juga menolak pandangan salah sesetengah anak muda yang marahkan politik sehingga mahu memboikot pilihan raya, sedangkan ia adalah wadah penting masyarakat dan negara melibatkan kepentingan masa depan generasi.

Katanya secara mudah difahami, apabila pilihan raya tidak disertai oleh orang yang baik, maka golongan jahat akan memenangi dan menguasai lalu mengetuai kehidupan semua pihak.

Menurutnya, biarpun ada kecacatan dan kelompangan dalam sistem demokrasi serta lebih mudah dirasa berdemonstrasi di jalanan, tetapi PAS sejak penubuhannya tetap juga menyertai pilihan raya.

“Alhamdulillah. Walau bagaimanapun kita tidak berada di zon yang selesa. Kita tidak mahu pimpinan-pimpinan kita berada di dalam keadaan zon selesa. Kita tetap terus bekerja kita mengatur strategi di samping kita terus berdoa dan bermunajat dengan Allah S.W.T,” ujarnya.


Usaha kerajaan tangani Covid-19, perkukuhkan ekonomi diiktiraf

Pengekalan penarafan kredit berdaulat Malaysia oleh S&P Global Ratings (S&P) terhadap terbitan jangka panjang Malaysia berdenominasi mata wang asing pada A- dan ringgit pada A, membuktikan kemampuan pertumbuhan dan daya tahan ekonomi negara.

Menteri Kewangan Tengku Datuk Seri Zafrul Abdul Aziz berkata ia juga membuktikan kekukuhan kedudukan sektor luaran negara, dasar monetari yang fleksibel serta keupayaan kerajaan untuk terus menyokong kemampanan pertumbuhan dan mengekalkan daya tahan ekonomi dalam persekitaran yang tidak menentu.

“Ini juga mencerminkan keyakinan S&P terhadap pentadbiran negara ketika dunia berhadapan dengan tindakan semakan semula penarafan luar jangkaan, di mana sekitar 20 peratus daripada negara yang diberikan prospek negatif pada akhir 2020 telah disusuli dengan tindakan penurunan penarafan oleh tiga agensi penarafan utama setakat ini,” kata dalam satu kenyataan hari ini.

Malaysia baru-baru ini mengumumkan Pelan Pemulihan Negara (PPN) yang merangkumi empat fasa bagi membolehkan negara bebas daripada kemelut pandemik Covid-19.

Pelan tersebut yang berpandukan kepada purata kes harian baharu Covid-19, tahap penggunaan katil Unit Rawatan Rapi (ICU) dan peratus populasi yang divaksinasi sepenuhnya, akan membolehkan rakyat, perniagaan dan pelabur membuat perancangan sewajarnya apabila Malaysia beralih daripada satu fasa ke fasa seterusnya

“Ini memberikan kepastian dan kejelasan khususnya kepada sektor ekonomi dan sosial yang akan dibenarkan beroperasi semula apabila nilai ambang tertentu dicapai.

“S&P menyatakan bahawa sejak pelaksanaan fasa pertama pada 1 Jun 2021, penularan kes semakin terkawal dalam tempoh dua minggu kebelakangan ini, dan ekonomi Malaysia berkemungkinan besar pulih secara beransur-ansur pada separuh kedua tahun tahun ini, hasil daripada strategi kerajaan untuk membuka semula sektor ekonomi secara beransur-ansur, “ kata Tengku Zafrul.

Sehingga kini, Malaysia berjaya mengurangkan purata kes harian baharu daripada 8,000 hingga sekitar di bawah paras 5,000 kes sehari dan mengekalkan nisbah kes kematian kurang dari 0.6 peratus serta kadar kesembuhan lebih daripada 85 peratus.

Beliau berkata dalam usaha memperkukuh prospek pertumbuhan, kerajaan telah melaksanakan pakej rangsangan dan bantuan bernilai RM380 bilion sejak bermulanya pandemik, selain belanjawan tahunan berjumlah RM322.5 bilion bagi 2021.

Antara langkah di bawah Belanjawan 2021 dan pakej berkenaan, sekurang-kurangnya RM300 bilion jumlah peruntukan bagi pelbagai inisiatif masih dalam diteruskan, dan ini akan menyokong pemulihan ekonomi terutama sepanjang fasa-fasa PPN, katanya.

“Bagi jangka sederhana, kerajaan kekal komited dalam melakukan pembaharuan struktur berterusan untuk mempertingkatkan potensi pertumbuhan ekonomi. Ini termasuk pelaksanaan Aspirasi Pelaburan Nasional untuk menarik pelaburan berkualiti tinggi yang menjana pekerjaan berkemahiran tinggi dan pendapatan lebih baik,” katanya.

Tengku Zafrul berkata melangkah ke hadapan, momentum pemulihan pertumbuhan ekonomi PPN dipacu oleh keberkesanan Program Imunisasi Covid-19 Kebangsaan dan pencapaian sasaran nilai ambang PPN untuk pembukaan semula aktiviti ekonomi dan sosial yang lebih meluas.

Sehingga kini, Malaysia telah mencapai purata suntikan vaksin lebih 160,000 dos sehari dan dijangka meningkat kepada 400,000 dos sehari pada Ogos 2021, justeru, pada kadar ini, sasaran vaksinasi penuh akan dicapai bagi 60 peratus populasi menjelang akhir Oktober 2021.

“Faktor lain yang akan memacu pemulihan ekonomi Malaysia termasuk peningkatan permintaan luaran daripada rakan dagang utama, serta kepelbagaian ekonomi dan pelaksanaan projek infrastruktur dengan kesan pengganda yang tinggi,” katanya.

Khususnya dengan S&P mengakui sektor pembuatan elektrik dan elektronik (E&E) Malaysia yang maju terus berada pada kedudukan baik untuk meraih manfaat daripada lonjakan permintaan global dan peningkatan teknologi baharu global, seterusnya akan menyokong eksport bagi tempoh dua tahun akan datang, katanya.

Beliau berkata kerajaan juga kekal komited kepada pengukuhan fiskal jangka sederhana di samping memastikan kemapanan fiskal negara.

Berpandukan Rangka Fiskal Kerja Fiskal Jangka Sederhana, defisit fiskal enam peratus yang disasarkan pada tahun ini diunjur berkurangan kepada purata 4.5 peratus pada 2021 hingga 2023 dengan jangkaan harga minyak mentah lebih tinggi serta keperluan sokongan fiskal yang berkurangan seiring dengan pemulihan pandemik Covid-19.

Menurut Tengku Zafrul, kekuatan penarafan Malaysia itu turut diperkukuh oleh kedudukan kredit yang teguh, disokong oleh kedudukan luaran yang berdaya tahan serta pasaran bon domestik yang maju.

Pada masa sama, Malaysia juga secara konsisten mencatat lebihan akaun semasa dalam tempoh dua dekad lepas dengan lebihan dagangan terbesar sebanyak RM184.8 bilion pada 2020 atau menyamai 4.4 peratus daripada Keluaran Dalam Negara Kasar (KDNK).

“Ini turut disokong oleh rizab antarabangsa yang mencukupi, aset luaran bank dan korporat yang besar serta kedudukan luaran mata wang asing bersih berjumlah RM1.1 trilion atau 77 peratus daripada KDNK pada akhir Mac 2021.

“Faktor ini mengukuhkan keupayaan Malaysia untuk membendung kejutan luaran, disokong oleh pentadbiran kadar tukaran asing berasaskan apungan” katanya.

Memetik laporan Bernama Tengku Zafrul berkata kedudukan luaran Malaysia yang berdaya tahan itu diperkukuh oleh pasaran bon tempatan yang berkecairan tinggi dan mendalam, berserta permintaan luaran yang memberangsangkan terhadap kertas terbitan kerajaan pasaran.

“Tambahan pula, pengekalan Malaysia dalam senarai Indeks Bon Kerajaan Dunia FTSE Russell membuktikan kemajuan pasaran modal negara serta asas makroekonomi yang kukuh dan berdaya tahan,” katanya.

Tengku Zafrul turut menegaskan bahawa secara keseluruhan, keutamaan kerajaan pada masa ini adalah untuk melindungi nyawa rakyat daripada ancaman Covid-19 dan memastikan prospek pertumbuhan ekonomi negara tetap kukuh dalam jangka masa sederhana hingga panjang dengan berpandukan PPN dan prinsip pengurusan kewangan yang berhemat.

“Peningkatan usaha langkah-langkah konsolidasi fiskal akan dilaksanakan secara berfasa dalam jangka masa sederhana dan jangka masa panjang apabila ekonomi menunjukkan lebih banyak tanda-tanda pemulihan.

“Ini akan mengimbangi keperluan fiskal jangka pendek dengan kelangsungan fiskal dan ekonomi jangka panjang.

“Kerajaan akan terus bertindak secara strategik, proaktif dan tegas dalam tempoh Covid-19 yang mencabar ini bagi memastikan kesan kekal pandemik ini kepada ekonomi dapat dibendung,” katanya.


Remaja dimandi jenazah ditukar hukuman khidmat masyarakat

Seorang remaja yang video tular selepas dimandikan jenazah kerana mencuri duit tabung masjid ditukar hukuman kepada khidmat masyarakat selama 120 jam bagi tempoh enam bulan.

Daniel Iskandar, 19, sebelum ini dijatuhkan hukuman penjara 10 hari dan denda RM4,000 kesalahan cubaan mencuri tabung masjid di Kuang, Rawang minggu lalu.

Hakim, Datuk Abd Halim Aman membuat keputusan tersebut hari ini di Mahkamah Tinggi selepas mendengar hujahan daripada pihak pendakwaan dan pembelaan.

Dalam kes itu, pendakwaan diwakili Timbalan Pendakwa Raya, Norhana Sahat, manakala pesalah muda itu diwakili peguam, Muhammad Rafique Rashid Ali, Fahmi Abdul Moin, Azman Abdullah dan Ilyani Khszairy.

Turut hadir sama, peguam Haniff Khatri Abdulla, Muhammad Hariz Yusoff, Nur Fatin Syakinah Kamarudin, Ahmad Khalil Md Rofiee dan Muhammad Mustaqim Ahmad Huzaini bagi Persatuan Peguam-Peguam Muslim Malaysia (PPMM), manakala Megat Abdul Munir Megat Abdullah Rafaie sebagai peguam pemerhati bagi Masjid Al Islahiah, Kuang, Rawang.

Minggu lalu, tular video seorang remaja dimandikan seperti jenazah, dipenjara 10 hari dan denda RM4,000 oleh Mahkamah Majistret Selayang kerana cuba mencuri tabung masjid di Kuang, Rawang.

Daniel yang juga penganggur dikenakan hukuman itu selepas mengaku bersalah atas pertuduhan yang dibaca di hadapan Majistret Nik Mohd Fadli Nik Azlan.


Covid-19 mungkin kekal selamanya

Pandemik Covid-19 diramalkan tidak akan hilang dengan begitu mudah, malah mungkin akan kekal untuk selama-lamanya di atas muka bumi ini.

Ini kerana, tidak mungkin negara kuasa besar seperti Amerika Syarikat apatah lagi negara global lain dapat melenyapkan sepenuhnya jangkitan Covid-19 sehingga menyebabkan terjadinya pandemik.

Namun begitu, keadaan akan terkawal dan tidak mustahil satu hari nanti kes Covid-19 akan semakin menurun ke paras terendah dan semua hospital tidak akan dibanjiri oleh pesakit Covid-19.

Selain itu, banyak pakar meramalkan penularan jangkitan Covid-19 akan terjadi seperti demam influenza bermusim.

Akan tetapi, Pakar Epidemiologi Universiti Michigan, Prof Dr Arnold Monto berkata masih tidak dapat dipastikan bagaimana dan bilakah keadaaan seperti itu akan berlaku.

“Tiada ukuran atau tempoh masa yang ditetapkan untuk menyatakan ia merupakan wabak atau pandemik.

“Ia bukannya berdasarkan peraturan dan sekatan tetapi tindakan yang sewajarnya perlu diambil untuk mengawal penularan pandemik itu.

“Apa yang membezakan sekarang ialah vaksin diciptakan lebih berkesan berbanding kebiasaan yang dilaporkan,” jelasnya kepada CNN.

Monto juga yang merupakan pemangku Pengerusi Jawatankuasa Penasihat Vaksin dan Produk Biologi Berkaitan Pentadbiran Makanan dan Ubatan AS memberitahu berita baik untuk merawat ketika pandemik ini ialah berkaitan keberkesanan vaksin.

Sehingga kini, tiada mana-mana pihak yang boleh meramalkan bilakah tempoh masa Covid-19 akan berakhir dan kemunculan varian baharu Covid-19 seperti Delta mampu mengubah keadaan semasa.

“Perubahan corak penularan selepas kemunculan varian baharu, kita dapat melihat penyebaran yang lebih meluas dan seragam di seluruh dunia.

“Ini membuatkan perisytiharan penamatan pandemik ini menjadi lebih sukar kerana corak penularan sudah berubah dan mungkin terdapat beberapa kawasan yang belum menghadapi gelombang jangkitan yang dilalui di seluruh dunia,” jelasnya.

Sementara itu, Monto dan beberapa pakar kesihatan awam menjangkakan boleh mengetahui penularan SARS-CoV-2 pada masa akan datang, sama seperti yang digunakan untuk memantau selesema bermusim.

“Pihak kami masih tidak pasti sama ada kita dapat mengesan corak bermusim itu dengan SARS-CoV-2, tetapi kebanyakan virus sebelum ini melibatkan pernafasan dan mula merebak sebagai penyakit bermusim.

“Seperti terjadi sekarang, ia merupakan corak jangkitan bermusim bagi beberapa kes Covid-19 yang menjangkiti penduduk. Namun, kami tidak pasti sama ada SARS-CoV-2 akan bertindak demikian, para saintis ada memberi satu gambaran bahawa penularan Covid-19 mungkin akan berlaku seperti itu,” jelasnya lagi.

Menurutnya, semua pihak perlu mengambil pendekatan untuk ‘tunggu dan lihat’ bagi mengetahui bagaimana fasa endemik Covid-19 akan terjadi.

Seorang Ahli Epidemiologi dari Boston College, Dr Philip Landrigan berpendapat, AS wajib membina imuniti terhadap Covid-19 untuk beralih daripada fasa pandemik ke endemik.

Secara tidak langsung, ini bermaksud AS perlu memberikan suntikan vaksin kepada lebih ramai penduduknya.

Jelasnya, peralihan fasa tersebut mungkin mengambil masa yang panjang berikutan terdapat sebahagian penduduk AS masih berdegil untuk divaksin, malah terdapat juga golongan yang tidak mahu memakai pelitup muka ketika di tempat awam.

Sehingga kini, hanya terdapat 58 peratus dari penduduk AS yang menerima suntikan vaksin Covid-19 lengkap. – Agensi


Letak jawatan jika tak sebulu dengan kerajaan, kata Hadi Awang

Presiden PAS Datuk Seri Abdul Hadi Awang mengingatkan kakitangan awam supaya meletak jawatan jika berasa tidak selesa dengan kerajaan yang bukan mewakili parti yang mereka sokong atau suka.

Beliau turut mengingatkan ada beberapa negara memilih pendekatan dengan meletakkan pegawai penting dalam setiap kementerian dan jabatan mengikut parti yang memerintah, dan ditukarkan apabila parti itu tidak lagi memerintah.

Sebaliknya, kata beliau, ada juga negara apabila sesebuah kerajaan yang memerintah bertukar parti, individu yang dilantik tetap dikekalkan jawatan masing-masing, tanpa ditukar dengan orang lain.

“Mengikut peraturan, pegawai yang dikekalkan itu mestilah mengikut arahan kerajaan yang dikuasai oleh parti yang memerintah, walaupun mereka tidak menyokong parti yang menjadi kerajaan.

“Jika mereka merasa tidak selesa dengan kerajaan yang bukan daripada parti yang disokong olehnya, secara moral mereka boleh sahaja meletakkan jawatan dan tidak memegang jawatan mengikut kemahuannya,” katanya.

Memberi contoh, Abdul Hadi berkata, seorang pemain bola sepak profesional yang berasal dari Kedah menerima tawaran lumayan untuk bermain di Selangor.

“Dalam perlawanan bola sepak antara negeri asalnya iaitu Kedah dengan pasukan bola sepak negeri Selangor, tiba-tiba dia menyerang pintu gol Selangor untuk memenangkan pasukan negeri asalnya. Ini adalah suatu perkara yang salah dari segi moral.

“Begitulah mereka yang menyokong Pakatan Harapan (PH) dan berada dalam kerajaan Perikatan Nasional (PN), tiba-tiba mengikut arahan PH yang sudah tidak menjadi kerajaan lagi,” katanya tanpa merujuk kepada mana-mana pihak yang bersara atau meletak jawatan di dalam kerajaan PN.

Baru-baru ini, bekas Ketua Polis Negara, Tan Sri Abdul Hamid Bador mencetuskan kontroversi dengan mengeluarkan kenyataan yang didakwa memburuk-burukkan kerajaan, beberapa hari sebelum beliau bersara.

Abdul Hamid dilantik sebagai Ketua Polis Negara selepas PH diterajui Tun Dr Mahathir Mohamad menang Pilihan Raya Umum Ke-14 sekali gus membentuk kerajaan.

Mengulas lanjut, Abdul Hadi mengingatkan kakitangan awam untuk berperanan sebagai satu pasukan dalam mengurus dan mentadbir kerajaan.

“Pada masa yang sama, setiap pihak bergerak mengikut peranan masing-masing, seperti kepala dan badan, kaki dan tangan, telinga dan mata dan lain-lain anggota.

“Begitulah juga anggota dalam kerajaan, semua pihak berperanan mengukuhkan kerajaan dan negara yang satu dengan penyelarasan, bukannya dengan menimbulkan kecelaruan dan percanggahan antara satu sama lain dalam mengurus dan mentadbir,” katanya.


Kes harian Covid-19 kekal lebih 2,000 dan tiga kematian baharu

Tiga kes kematian baharu direkodkan Kementerian Kesihatan Malaysia (KKM) semalam dengan sebanyak 2,345 kes jangkitan baharu Covid-19 dicatatkan.

Keseluruhan jumlah kumulatif kes Covid-19 meningkat kepada 4,600,736 kes dan kematian 35,819.

Menurut data di laman web CovidNow, ia membabitkan 2,342 kes penularan tempatan sementara tiga kes import.

Sehingga tengah malam tadi, sebanyak 35,716 kes aktif Covid-19 dilaporkan, termasuk 52 pesakit ditempatkan di unit rawatan rapi (ICU) dengan 31 kes memerlukan bantuan pernafasan.

Daripada jumlah kes aktif itu, 96.3% atau 34,411 pesakit menjalani kuarantin di rumah, 21 kes atau 0.1% dirawat di pusat kuarantin dan rawatan Covid-19 (PKRC), sementara 1,232 orang atau 3.4% menerima rawatan di hospital.

Seramai 2,384 pesakit dilaporkan sudah sembuh.

Tiada kluster baharu direkodkan, semalam, menjadikan keseluruhan kekal 7,026 kluster, dengan 12 daripadanya masih aktif.


Lukisan beruk, katak dalam sidang Parlimen menyalahi adab Islam: Mujahid

Ahli Parlimen (MP) Parit Buntar Datuk Seri Mujahid Yusof Rawa membantah sebuah lukisan yang melakarkan MP dilukis sebagai spesies primat dan amfibia, kecuali Speaker Dewan dan dua pegawai bertugas, sambil menyifatkannya bertentangan al-Quran dan Sunnah Rasulullah SAW.

Menurutnya walaupun secara satiranya ia adalah sebuah kritikan pedas dari perspektif pengkarya seni lukisan, hakikatnya lukisan ini mahu menggambarkan realiti seolah-olah institusi Parlimen sudah bertukar menjadi sidang beruk dan katak.

Pada akhir kenyataan di Facebook beliau hari ini, Mujahid yang menulis jawatannya sebagai ‘Ahli Parlimen Manusia Parit Buntar’,  menegaskan beliau menerima kritikan tersebut dengan hati terbuka, walaupun tidak bersetuju sikap melabel secara pukal ke atas semua MP, apatah lagi kemuliaan dewan Parlimen digambarkan begitu rupa.

“Setiap MP mahupun pelawat ditetapkan untuk tunduk hormat sebelum duduk di kerusi masing-masing sebagai memuliakan dewan. Saya tidak fikir kita berbuat demikian ketika memasuki zoo atau kandang haiwan!

“Ahli Legaslatif adalah nama kepada tugas mulia yang diamanahkan, walaupun masyarakat lebih selesa memanggil kami MP atau YB. Syarat untuk layak sebagai ahli legaslatif bagi Dewan Rakyat ialah seseorang perlu memenangi kawasan Parlimen atau konstituensi yang ditandinginya dengan majoriti mudah.

“Menghukum semua ahli Dewan Rakyat sebagai beruk, kera dan monyet agak keterlaluan walaupun atas piawaian sebuah satira.

“Hormatilah pilihan majoriti pengundi masing-masing kerana mereka tidak mahu disabitkan sebagai pengundi beruk dan kera!,” katanya dalam kenyataan hari ini mengulas lukisan berkenaan yang dibeli Sultan Selangor Sultan Sharafuddin Idris Shah Alhaj.

Semalam, Selangor Royal Office dalam satu kenyataan memaklumkan sebuah hasil karya seni lukisan telah menarik perhatian Sultan Selangor.

“Sebaik melihatnya, Baginda berkenan untuk membeli karya lukisan itu dan menggantungnya di ‘private study room’ Baginda. Satu hari nanti, Baginda berhasrat untuk melelong lukisan ini dan hasil lelongannya akan disumbangkan untuk tujuan kebajikan,” kata Selangor Royal Office.

Lukisan yang menggambarkan semua Ahli Parlimen sebagai spesies beruk dan katak kecuali Speaker Dewan dan dua pegawai bertugas mendapat perhatian netizen.

Mengulas lanjut, Mujahid yang juga bekas Menteri di Jabatan Perdana Menteri (Hal Ehwal Agama) itu turut menyatakan bantahan kerana lukisan berkenaan melanggar etika dan adab berpandukan nilai-nilai di dalam al-Quran dan Sunnah Nabi SAW.

Beliau berkata ayat 11 surah Hujurat dengan jelas melarang mencemuh dan merendah-rendahkan sesuatu golongan serta melarang gelar-menggelar dengan panggilan yang buruk (dalam hal ini lebih buruk, sebuah lukisan).

“Malah mereka yang tidak berhenti berbuat demikian (bertaubat) dia disebut oleh Allah sebagai orang yang zalim. Hadis Riwayat Muslim jelas menunjukkan antara sikap sombong seseorang kerana dua perilakunya iaitu menolak kebenaran dan merendah-rendahkan manusia. Satira dalam apa jua bentuknya perlulah menghormati adab-adab seorang Muslim.

“Saya mengakui perasaan kekecewaan rakyat tetapi kita harus adil dan bersifat objektif seperti bertanya soalan lebih besar kepada orang politik yang memainkan sentimen perkauman dan agama sempit, budaya jatuh menjatuhkan sehingga mempermainkan mandat rakyat, fitnah-memfitnah serta tawar-menawar pangkat dan kedudukan untuk lompat parti. Ini lebih bahaya kepada institusi politik negara dan kestabilannya,” katanya.

Beliau mengingatkan bahawa di sebalik semua ujian ini, MP rentas blok dan parti berjaya mendapat sokongan dua pertiga demi kepentingan rakyat, seperti undi 18, perjanjian Malaysia untuk Sabah/Sarawak dan terakhir persetujuan bersama menggubal akta lompat parti.

“Kami akur dengan titah YDPA yang menasihati dengan tegas perlunya kestabilan politik. Saya tidak fikir beruk, kera dan monyet mahupun katak sendiri mampu melakukan demikian.

“Saya menghargai hak berkarya sebagaimana saya juga mengharapkan hak untuk mempertahankan diri dihormati apatah lagi apabila salah satu cabang pemerintahan iaitu Legaslatif diperlekehkan.

“Ini bukan soal siapa makan cili terasa pedas tetapi satira ini umpama kata orang tua-tua kita “bagaimana tidak hujan, katak bentung dalam telaga berteriak selalu”,” katanya.


ADUN DAP sahkan desas-desus undi tak percaya terhadap KM Melaka

Ahli Dewan Undangan Negeri (ADUN-DAP) Kota Laksamana, Low Chee Leong mengesahkan kemungkinan bakal berlaku undi tidak percaya terhadap Ketua Menteri (KM) Datuk Seri Sulaiman Md Ali pada sidang Dewan Undangan Negeri (DUN) mulai 25 Julai.

Tanpa mengulas lanjut, Low yang juga Ahli Jawatankuasa DAP Melaka itu dipetik Utusan sebagai mendakwa wujud desas-desus mengataka ada pihak lain kini sibuk mendesak untuk mengambil-alih jawatan KM Melaka daripad Sulaiman.

Terdahulu, Pengerusi Badan Perhubungan UMNO Melaka Datuk Seri Ab Rauf Yusoh sekali lagi menafikan laporan bahawa akan berlaku undi tidak percaya terhadap Sulaiman.

Dalam satu kenyataan malam tadi, beliau yang juga Ahli Dewan Undangan Negeri (ADUN) Tanjung Bidara menyifatkan laporan FMT bahawa politik Melaka kembali bergolak, berniat jahat bertujuan mengganggu kestabilan politik Melaka

“Saya menafikan sekeras-kerasnya artikel bahawa politik Melaka kembali bergolak. Artikel tersebut berniat jahat serta bertujuan mengganggu gugat kestabilan politik Melaka.

“Pastinya rakyat Melaka yang telah memilih, mahu manifesto ‘Kestabilan Demi Kemakmuran’ diteruskan. Selaku Pengerusi BN Negeri Melaka, saya tidak akan sekali-kali mengkhianati kepercayaan yang telah diberikan oleh rakyat Melaka,” katanya yang juga Exco perindustrian, pelaburan dan pembangunan usahawan Melaka.

Rauf memberi jaminan tidak akan ada sebarang tindakan mengkhianati mandat rakyat seperti undi tidak percaya akan dilakukan.

“Tuduhan seperti ini bukanlah pertama kali dilemparkan terhadap kepimpinan negeri. Ia adalah mainan pembangkang yang cemburu dengan kejayaan yang dicapai setelah BN menerajui Melaka.

“Suka saya menegaskan bahawa barisan pemimpin kerajaan negeri Melaka tidak terkesan dengan sebarang tohmahan yang bersifat spekulasi serta tidak berasas ini,” katanya.

Semalam, FMT memetik laporan Sin Chew Daily mendakwa Sulaiman mungkin berdepan undi tidak percaya pada sidang DUN yang akan bermula 25 Julai depan.

Akhbar itu memetik sumber sebagai berkata Rauf berhasrat mengambil alih jawatan daripada Sulaiman.

Rauf juga sebelum ini dikaitkan dengan usaha merampas jawatan itu, tetapi beliau sudah beberapa kali menafikannya.

Pertelingkahan berhubung pelantikan Sulaiman sebagai KM Melaka tercetus selepas Barisan Nasional (BN) menang besar pada Pilihan Raya Negeri (PRN) 20 November tahun lalu.

Malah, tanpa menunggu pagi ini, ADUN Lendu itu tergesa-gesa mengangkat sumpah jawatan KM ke-13, kira-kira jam 1 pagi 21 November lalu.

Pada 21 Mei lalu, Sulaiman menafikan melepaskan jawatannya selepas seorang ketua bahagian UMNO mendakwa ADUN Lendu itu dipaksa menandatangani surat peletakan jawatan.


Ribut petir dijangka mulai esok hingga minggu depan

Jabatan Meteorologi Malaysia (MetMalaysia) mengeluarkan ramalan cuaca signifikan bagi tempoh 19 November hingga 25 November 2022.

Menurut Ketua Pengarah MetMalaysia, Muhammad Helmi Abdullah penumpuan angin di kawasan pantai Kelantan dan Terengganu dijangka berlaku sehingga esok.

“Berdasarkan analisis model-model cuaca, penumpuan angin di kawasan pantai Kelantan dan Terengganu dijangka berlaku sehingga 19 November 2022.  Keadaan ini berpotensi menghasilkan kejadian ribut petir berserta hujan lebat dan angin kencang.

“Mulai 21 -24 November 2022, penumpuan angin dijangka berlaku di Selat Melaka. Keadaan ini berpotensi menyebabkan pembentukan garis badai yang membawa bersama ribut petir, hujan lebat dan angin kencang di negeri-negeri pantai barat Semenanjung terutama pada sebelah pagi,” katanya

Sehubungan itu, beliau menasihatkan orang awam untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.

Sementara itu, MetMalaysia turut mengeluarkan amaran ribut petir, hujan lebat dan angin kencang yang dijangka berlaku di Perlis, Kedah (Kubang Pasu dan Padang Terap), Perak (Hulu Perak), Kelantan (Jeli, Kuala Krai dan Gua Musang), Pahang (Tanah Tinggi Cameron dan Lipis), Selangor (Klang, Kuala Langat dan Sepang), Wilayah Persekutuan Putrajaya, Negeri Sembilan, Melaka, Sarawak: Kuching, Serian, Samarahan, Sri Aman, Sarikei (Pakan, Julau dan Meradong) dan Sibu (Sibu), Sabah: Pedalaman (Tambunan), Pantai Barat, Sandakan (Tongod, Telupid, Beluran dan Sandakan) dan Kudat sehingga jam6 petang ini.

Rakyat Malaysia dijangka membuang undi esok sehingga jam 6 petang di seluruh negara.